Wiase Dada Yi Rekɔ N’awieeɛ—Momma Yɛnyɛ Baako | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Danish Drehu Dutch Efik English Estonian Ewe Fijian Finnish French Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Kannada Kazakh Kikaonde Kikuyu Kiluba Kinyarwanda Kirghiz Kiribati Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Marathi Mauritian Creole Maya Mazatec (Huautla) Mexican Sign Language Mixe Mongolian Moore Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tlapanec Totonac Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\nWiase Dada Yi Rekɔ N’awieeɛ—Momma Yɛnyɛ Baako\n“Yɛyɛ yɛn ho yɛn ho akwaa.”—EFESOFOƆ 4:25.\nSu bɛn na ɛsɛ sɛ mmeranteɛ ne mmabaa kwati, na adɛn ntia?\nAdɛn nti na ɛsɛ sɛ yɛka bom yɛ baako?\nDɛn na wobɛyɛ de akyerɛ sɛ wopɛ sɛ wo ne wo nuanom yɛ baako?\n1, 2. Ɔkwan bɛn so na Onyankopɔn pɛ sɛ n’asomfoɔ nyinaa, mpanin ne mmɔfra, som no?\nWOYƐ aberanteɛ anaa ababaa? Sɛ saa a, kae sɛ wo ho hia Yehowa ahyehyɛde no. Sɛ wokɔ aman pii so a, wɔn a wɔgye asubɔ no mu bebree yɛ mmabun. Ɛyɛ anika paa sɛ yɛbɛhu sɛ mmeranteɛ ne mmabaa pii pɛ sɛ wɔsom Yehowa!\n2 Sɛ woyɛ aberanteɛ anaa ababaa a, ebia w’ani gye ho sɛ wo ne w’atipɛnfoɔ bɛbɔ. Yɛn nyinaa pɛ sɛ yɛne yɛn atipɛnfoɔ hyia sɛpɛ yɛn ho. Nanso momma yɛnkae sɛ Yehowa pɛ sɛ yɛne yɛn nuanom nyinaa, mpanin ne mmɔfra, wɔn a wɔfi apueeɛ ne atɔeɛ, atifi ne anafoɔ, bom som no. Ɔsomafoɔ Paulo kaa sɛ Onyankopɔn pɛ sɛ “ɔgye nnipa ahodoɔ nyinaa ma wɔbɛnya nokorɛ no ho nimdeɛ a ɛdi mũ.” (1 Timoteo 2:3, 4) Adiyisɛm 7:9 ka sɛ Onyankopɔn asomfoɔ fi “amanaman ne mmusuakuo ne nnipa ne kasa nyinaa mu.”\n3, 4. (a) Su bɛn na mmabun pii da no adi nnɛ? (b) Paulo asɛm a ɛwɔ Efesofoɔ 4:25 ma yɛhu dɛn fa asafo no ho?\n3 Nsonsonoeɛ kɛseɛ da mmabun a wɔsom Yehowa ne wɔn a wɔnsom no no ntam. Wɔn a wɔnsom Yehowa no pii dwene wɔn nko ara ho; afoforɔ asɛm nyɛ wɔn asɛm. Nwomanimfoɔ bi kaa sɛ ɛnnɛ, mmeranteɛ ne mmabaa yɛ pɛsɛmenkomenya sɛn berɛ foforɔ biara. Wɔn ntadehyɛ ne wɔn kasa nyinaa kyerɛ sɛ wommu adeɛ; nokwasɛm nie, wɔnni obuo sɛɛ ma mpanimfoɔ.\nSeesei a yɛabɛn Satan wiase no awieeɛ pɛɛ yi, ɛhia paa sɛ yɛka fam yɛn nuanom ho dendeenden\n4 Saa su yi wɔ baabiara, enti ɛgye animia paa na Kristofoɔ mmeranteɛ ne mmabaa atwe wɔn ho afi ho na wɔasɔ Yehowa ani. Asomafoɔ no berɛ so mpo, Paulo bɔɔ Kristofoɔ kɔkɔ sɛ wɔnhwɛ yie wɔ su a ɛte saa ho. Ɔkaa sɛ ɛyɛ “honhom a seesei ɛyɛ adwuma wɔ asoɔden mma mu.” (Monkenkan Efesofoɔ 2:1-3.) Sɛ yɛhu sɛ mmɔfra a wɔwɔ asafo no mu mfa wɔn ho nhyɛ su a ɛte saa mu a, ɛka yɛn akoma paa. Wɔnim sɛ asafo no te sɛ nipadua a ɛwɔ akwaa bebree, na ne nyinaa bom yɛ adwuma. Enti Paulo kaa sɛ: “Yɛyɛ yɛn ho yɛn ho akwaa.” (Efesofoɔ 4:25) Seesei a yɛabɛn Satan wiase no awieeɛ pɛɛ yi, ɛhia paa sɛ yɛka fam yɛn nuanom ho dendeenden. Bible mu nsɛm a yɛrebɛsusu ho yi yɛ nhwɛsoɔ a ɛbɛboa yɛn ama yɛahu nea enti a ɛhia sɛ yɛka bom yɛ baako.\n5, 6. Dɛn na yɛsua fi Lot ne n’abusua no hɔ?\n5 Tete no Yehowa asomfoɔ bi hyiaa tebea a ɛyɛ hu paa. Nanso berɛ a wɔn nyinaa yɛɛ baako na wɔboaa wɔn ho no, Yehowa bɔɔ wɔn ho ban. Wei ho twerɛtohɔ wɔ Bible mu, na mpanin ne mmɔfra nyinaa bɛtumi asua biribi afi mu. Momma yɛnni kan nsusu nea ɛtoo Lot ho.\n6 Na asiane kɛseɛ bi rebɔ hyia Lot ne n’abusua. Na wɔte Sodom, na na Yehowa rebɛsɛe kuro no. Ɔsomaa n’abɔfoɔ sɛ wɔnkɔka nkyerɛ Lot sɛ ɔmfi kurom hɔ nnwane nkɔ bepɔ bi so. Abɔfoɔ no ka kyerɛɛ no sɛ: “Monnwane nnye mo kra!” (Genesis 19:12-22) Lot ne ne mma mmaa mmienu no tiee kɔkɔbɔ no. Nanso hwɛ awerɛhosɛm, Lot abusuafoɔ bi antie! Na mmeranteɛ bi rebɛware Lot mma mmaa no, na ɔka kyerɛɛ mmarima no sɛ wɔmfi kuro no mu, nanso wɔn ani so no, na Lot yɛ akɔkoraa bi a “ɔreyi nsɛnkwaa.” Wɔamfa asɛm no aniberesɛm, na wɔde wɔn nkwa twaa so. (Genesis 19:14) Lot ne ne mma mmaa mmienu no nko ara na wɔnyaa wɔn ti didii mu, efisɛ wɔkaa wɔn ho boom.\n7. Berɛ a Israelfoɔ fii Egypt no, ɔkwan bɛn so na Yehowa boaa wɔn a wɔka boom sɛ nnipa baako no?\n7 Nhwɛsoɔ foforɔ ne Israelfoɔ a wɔfii Egypt no. Berɛ a wɔrekɔ Bɔhyɛ Asase no so no, wɔankyekyɛ wɔn mu akuakuo. Mmom wɔka boom baako. Na berɛ a Yehowa paee Ɛpo Kɔkɔɔ no mu no, ɛnyɛ Mose nko ara anaa Israelfoɔ kakraa bi na wɔfaa mu. Ɔman mũ no nyinaa kaa Mose ho kɔeɛ, na Yehowa bɔɔ wɔn ho ban. (Exodus 14:21, 22, 29, 30) Na nnipa pii ka wɔn ho a wɔnyɛ Israelfoɔ, nanso wɔsii gyinaeɛ sɛ wɔbɛsom Yehowa. Nnipa no nyinaa ka boom yɛɛ baako. (Exodus 12:38) Wo deɛ yɛmfa no sɛ mmeranteɛ ne mmabaa kakraa bi tee wɔn ho kɔfaa baabi a wɔsusu sɛ ɛyɛ ma wɔn. Wohwɛ a anka ɛbɛyɛ adeɛ a nyansa wom? Nokwasɛm ne sɛ anka Yehowa remmɔ wɔn ho ban.—1 Korintofoɔ 10:1.\n8. Yehosafat berɛ so no, dɛn na Onyankopɔn nkurɔfoɔ yɛ de kyerɛɛ sɛ wɔyɛ kuo baako?\n8 Ɔhene Yehosafat berɛ so no, asraafo dɔm kɛseɛ bi de wɔn ani kyerɛɛ Onyankopɔn nkurɔfoɔ so. (2 Berɛsosɛm 20:1, 2) Berɛ a atamfo yi twaa Israelfoɔ ho hyiae no, dɛn na wɔyɛe? Wɔdane kɔɔ Yehowa hɔ kɔhwehwɛɛ mmoa. (Monkenkan 2 Berɛsosɛm 20:3, 4.) Obiara ansɔre sɛ ɔbɛyɛ nea ɔpɛ anaa nea ɛtene wɔ n’ani so, na mmom wɔn nyinaa ka boom baako. Bible ka sɛ: “Saa berɛ no na Yudafoɔ nyinaa gyinagyina Yehowa anim; wɔne wɔn mmɔfra, wɔn yerenom ne wɔn mma nyinaa.” (2 Berɛsosɛm 20:13) Ɔman mũ no nyinaa, mmɔfra ne mpanin, de wɔn werɛ hyɛɛ Yehowa mu, na wɔtiee akwankyerɛ biara a wɔn nsa kaeɛ. Obiara ante ne ho, enti Yehowa gyee wɔn nyinaa fii wɔn atamfo nsam. (2 Berɛsosɛm 20:20-27) Dɛn na yɛsua fi mu? Ɛboa ma yɛhu sɛ, sɛ Onyankopɔn nkurɔfoɔ hyia ɔsɔretia a, ɛsɛ sɛ wɔn nyinaa ka bom yɛ baako; ɛnsɛ sɛ obiara te ne ho.\n9. Dɛn na yɛbɛtumi asua afi tete Kristofoɔ no hɔ?\n9 Tete Kristofoɔ no nso ɛ? Yɛhu sɛ wɔn nyinaa ka boom de baakoyɛ som Yehowa. Ɛho nhwɛsoɔ nie: Berɛ a Yudafoɔ ne Amanaman Mufoɔ pii bɛyɛɛ Kristofoɔ no, wɔn nyinaa dii asomafoɔ no nkyerɛkyerɛ akyi. Afei wɔboom kyɛɛ nneɛma, wɔboom didiiɛ, na wɔboom bɔɔ mpaeɛ. (Asomafoɔ Nnwuma 2:42) Berɛ a atamfo tuu wɔn ani sii Kristofoɔ so no, wɔde baakoyɛ gyinaa tebea no ano. Saa berɛ no paa na na obiara hia ne yɔnko. (Asomafoɔ Nnwuma 4:23, 24) Yɛn nso, sɛ yɛhyia ɔtaa a, ɛsɛ sɛ yɛyɛ baako na obiara boa ne yɔnko.\nYƐNYƐ BAAKO ANSA NA YEHOWA DA NO ABA\n10. Berɛ bɛn na ɛbɛhia paa sɛ yɛka bom sen berɛ biara?\n10 Ɛrenkyɛ, yɛbɛhyia tebea a emu yɛ den paa, biribi a ebi nsii da wɔ adasamma asetenam. Odiyifoɔ Yoel kaa sɛ ɛbɛyɛ “esum ne kusuuyɛ da.” (Yoel 2:1, 2; Sefania 1:14) Sɛ yɛreka berɛ a ɛsɛ sɛ Onyankopɔn nkurɔfoɔ ka bom paa, ɛyɛ saa berɛ no. Kae Yesu asɛm yi: “Ahennie biara a ɛne ne ho di asie no dane amamfõ.”—Mateo 12:25.\n11. Ɔkwan bɛn so na Dwom 122:3, 4 bɛtumi aboa Onyankopɔn nkurɔfoɔ ma wɔayɛ baako? (Hwɛ mfoni a ɛwɔ adesua yi mfiaseɛ no.)\n11 Dɛn na ɛbɛkyerɛ paa sɛ yɛyɛ baako? Sɛ yɛhwɛ sɛnea na tete Israelfoɔ si dan wɔ Yerusalem a, yɛbɛtumi asua biribi afi mu. Na adan no bobɔ ho, enti ɔdwontofoɔ no kaa sɛ kuro no ‘bom baako.’ Esiane sɛ na wɔte bɛn wɔn ho nti, na obiara tumi boa ne yɔnko, na na wɔte nka sɛ wɔwɔ ahobammɔ. Ebia sɛnea Israelfoɔ no si wɔn adan no kaee ɔdwontofoɔ no sɛ, sɛ mmusuakuo no hyia sɛ wɔresom Yehowa a, na wɔn nyinaa ka bom sɛ ɔman baako. (Monkenkan Dwom 122:3, 4.) Mmerɛ a emu yɛ den paa da yɛn anim, enti ɛfi nnɛ rekɔ nyinaa a, momma yɛnkɔ so ara nka ‘mmom nyɛ baako.’\nYehowa adwene ne sɛ ɔbɛka ɔsorofoɔ ne asase sofoɔ nyinaa abom ma wɔasom no sɛ abusua baako\n12. Sɛ Gog to hyɛ Yehowa nkurɔfoɔ so a, dɛn na ɛbɛboa yɛn ma yɛanya yɛn ti adidi mu?\n12 Adɛn nti na ɛbɛhia paa sɛ yɛka ‘bom baako’ daakye? Nkɔmhyɛ a ɛwɔ Hesekiel ti 38 ma yɛhu sɛ “Gog a ɔfiri Magog asase soɔ no” bɛto ahyɛ Yehowa nkurɔfoɔ so. Saa berɛ no nyɛ berɛ a ɛsɛ sɛ yɛma biribiara paapae yɛn mu. Ɛbɛyɛ mfomsoɔ kɛseɛ sɛ obi de ne ho bɛtwere wiase no asusu sɛ ɔbɛnya ahobammɔ bi. Mmom, ɛsɛ sɛ yɛde yɛn ho fam yɛn nuanom papee. Wei nkyerɛ sɛ baakoyɛ a ɛwɔ yɛn ntam kɛkɛ na ɛbɛma yɛanya yɛn ti adidi mu. Ɛsɛ sɛ yɛn mu biara de ne werɛ hyɛ Yehowa mu na ɔtie n’asɛm. Ɛba saa a, Yehowa ne Yesu bɛgye yɛn afi yɛn atamfo nsam na yɛatwa akɔ nhyehyɛe foforɔ no mu. (Yoel 2:32; Mateo 28:20) Nanso wosusu sɛ, sɛ yɛne Onyankopɔn nkurɔfoɔ ammom ansom no na yɛte yɛn ho yɛ nea yɛpɛ a, ɔbɛgye yɛn?—Mika 2:12.\n13. Dɛn na mmeranteɛ ne mmabaa bɛtumi asua afi nea yɛasusu ho yi mu?\n13 Sɛ woyɛ aberanteɛ anaa ababaa a, wonhu sɛ nyansa wom sɛ wode wo ho bɛbɔ wo nuanom Kristofoɔ? Ɛnsɛ sɛ wote wo ho anaa wo ne w’atipɛnfoɔ nko ara bɔ. Ɛrenkyɛ koraa, mpanin ne mmɔfra nyinaa bɛhu sɛ obiara dan ne yɔnko. Enti bɔ mmɔden sɛ wode wo ho bɛbata wo nuanom ho dendeenden, na wo ne wɔn mmom nsom Yehowa. Ɛho hia paa sɛ yɛne Yehowa nkurɔfoɔ bɔ nnɛ na yɛkae sɛ baakoyɛ a ɛte saa ho bɛhia na yɛanya nkwa daakye.\n“YƐYƐ YƐN HO YƐN HO AKWAA”\n14, 15. (a) Adɛn nti na Yehowa retete yɛn ama yɛayɛ baako nnɛ? (b) Afotuo bɛn na Yehowa de ma yɛn na ama yɛakɔ so ayɛ baako?\n14 Yehowa reboa yɛn ma yɛne yɛn nuanom mmarima ne mmaa de “mmati korɔ asom no.” (Sefania 3:8, 9) Daakye Yehowa ‘bɛka nneɛma nyinaa abom bio wɔ Kristo mu,’ na ɔretete yɛn ama saa berɛ no. (Monkenkan Efesofoɔ 1:9, 10.) Yehowa adwene ne sɛ ɔbɛka ɔsorofoɔ ne asase sofoɔ nyinaa abom ma wɔasom no sɛ abusua baako, na biribiara nni hɔ a ɛbɛsi no kwan. Mmeranteɛ ne mmabaa, mopɛ sɛ Yehowa de mo ka abusua a ɛte saa ho? Ɛnneɛ, ɛsɛ sɛ mode mo ho bɔ Yehowa ahyehyɛdeɛ no dendeenden.\n15 Ɛnnɛ, Yehowa retete yɛn ama yɛayɛ baako sɛnea yɛbɛtumi ne yɛn nuanom atena asomdwoeɛ mu wɔ wiase foforɔ no mu. Wato ne bo ase rekyerɛkyerɛ yɛn ma ‘yɛanya adwenkorɔ ama yɛn ho,’ ‘yɛn yam ahyehye yɛn ama yɛn ho,’ ‘yɛakyekyere yɛn ho yɛn ho werɛ,’ na ‘yɛahyehyɛ yɛn ho den.’ (1 Korintofoɔ 12:25; Romafoɔ 12:10; 1 Tesalonikafoɔ 4:18; 5:11) Yehowa nim sɛ yɛtɔ sin, enti ɛtɔ da a ɛnyɛ mmerɛ sɛ yɛne yɛn nuanom bɛka abom. Ɛnneɛ, dɛn na ɛbɛboa yɛn? Adeɛ baako ne sɛ yɛbɛtie Yehowa asɛm na ‘yɛde bɔne afirifiri yɛn ho.’—Efesofoɔ 4:32.\n16, 17. (a) Adeɛ baako bɛn nti na Kristofoɔ hyiam? (b) Dɛn na yɛn nuanom nkumaa bɛtumi asua afi Yesu nhwɛsoɔ no mu?\n16 Biribi foforɔ a Yehowa de boa yɛn ma yɛyɛ baako ne Kristofoɔ nhyiamu. Hebrifoɔ 10:24, 25 ma yɛhu adeɛ baako a enti yɛhyiam. Ɛne sɛ yɛbɛhyɛ yɛn ho yɛn ho nkuran na yɛayɛ adepa. Berɛ a yɛrebɛn Yehowa da kɛseɛ no, ɛhia paa sɛ yɛne yɛn nuanom hyiam.\n17 Berɛ a Yesu yɛ abarimaa no, na n’ani gye ho sɛ ɔne Yehowa nkurɔfoɔ bɛhyiam. Berɛ a ɔdii mfie 12 no, ɔne n’awofo kɔɔ nhyiamu bi wɔ Onyankopɔn asɔrefie. Ɛduu baabi no na Yesu awofo nhu baabi a wafa. Adɛn, na ɔne n’atipɛnfoɔ de wɔn ti abɔ mu kɔ baabi anaa? Dabi. Berɛ a Yesu awofo huu no no, na ɔne akyerɛkyerɛfoɔ no wɔ asɔrefie hɔ resusu Kyerɛwnsɛm no ho.—Luka 2:45-47.\n18. Ɔkwan bɛn so na mpaebɔ bɛtumi ama yɛn baakoyɛ mu ayɛ den?\n18 Bio nso sɛ yɛbɔ mpaeɛ ma yɛn nuanom a, ɛbɛma yɛn baakoyɛ no mu ayɛ den. Sɛ yɛrebɔ mpaeɛ na yɛsrɛ biribi pɔtee ma yɛn nuanom a, ɛbɛkae yɛn sɛ yɛn nyinaa yɛ nnipa baako na yɛdwene yɛn ho yɛn ho. Ɛho hia sɛ yɛdɔ yɛn nuanom, na yɛne wɔn hyiam hyɛ wɔn nkuran, na yɛbɔ mpaeɛ ma wɔn. Sɛ woyɛ aberanteɛ anaa ababaa anaa abɔfra mpo a, wobɔ mmɔden sɛ wobɛyɛ saa na ama watumi de wo ho afam w’asafo mufo ho? Sɛ yɛpɛ sɛ yɛtumi nya nkwa kɔ wiase foforɔ no mu a, ɛnneɛ ɛhia sɛ yɛde yɛn ho bata yɛn nuanom ho na ɛnyɛ Satan wiase no.\nYɛn nyinaa bɛtumi abɔ mpaeɛ ama yɛn nuanom (Hwɛ nkyekyɛm 18)\nNEA ƐKYERƐ SƐ “YƐYƐ YƐN HO YƐN HO AKWAA”\n19-21. (a) Dɛn na ɛkyerɛ sɛ yɛyɛ nnipa baako? Ma nhwɛsoɔ. (b) Sɛ wohwɛ sɛnea anuanom boaboa wɔn ho berɛ a atoyerɛnkyɛm asi a, dɛn na wosua fi mu?\n19 Adanseɛ pii wɔ hɔ a ɛkyerɛ sɛ ɛnnɛ Yehowa nkurɔfoɔ yɛ nnipa baako, na sɛnea Bible kyerɛ no, ‘wɔyɛ wɔn ho wɔn ho akwaa.’ (Romafoɔ 12:5) Sɛ biribi ka yɛn nuanom a, ɛte sɛ nea aka yɛn. Enti sɛ asiane bi to wɔn a, yɛyɛ nea yɛbɛtumi biara de boa wɔn. Ɛho nhwɛsoɔ nie: December 2011 no, ahum kɛseɛ bi tuiɛ wɔ Philippines supɔ bi a ɛde Mindanao so. Anadwo baako pɛ nsuo sɛee afie bɛboro 40,000, na na yɛn nuanom pii deɛ ka ho. Baa dwumadibea no bɔɔ amanneɛ sɛ berɛ a boayikuo a ɛhwɛ boa anuanom a atoyerɛnkyɛm ato wɔn no duu hɔ no, “na yɛn nuanom Kristofoɔ a wɔwɔ mmeae ahodoɔ afi aseɛ de nneɛma reboa dada.”\n20 Berɛ a asasewosoɔ kɛseɛ bi sii Japan apueeɛ fam no, yɛn nuanom huu amane paa. Wɔn mu pii hweree nea wɔwɔ nyinaa. Onuawa baako a ɔde Yoshiko fie sɛeɛ. Sɛ wofi Ahennie Asa so rekɔ ne fie a, wobɛtwa kilomita 40. Onuawa no kaa sɛ: “Asasewosoɔ no sii no, adeɛ kyee ara pɛ na ɔmansin sohwɛfoɔ ne onua baako bɛhwehwɛɛ yɛn. Yɛn ho dwirii yɛn paa.” Afei yɛn nuabaa no de anigyeɛ kaa sɛ: “Ɛyɛ yɛn dɛ paa sɛ asafo no boaa yɛn ma yɛnyaa honhom fam nneɛma biara a yɛhia. Ɛno da nkyɛn a, yɛnyaa ntadeɛ, mpaboa, ne bag pii.” Onua baako a ɔka boayikuo a wɔde mmoa ma ho no kaa sɛ: “Anuanom a wɔwɔ Japan afanan nyinaa bɛboaeɛ; wɔn nyinaa ka boom de baakoyɛ boaa wɔn ho wɔn ho. Anuanom bi fi United States tɔnn bɛboaeɛ. Berɛ a yɛbisaa nea enti a wɔatwa kwan tenten saa aba no, wɔkaa sɛ, ‘Yɛne yɛn nuanom a wɔwɔ Japan nyinaa yɛ nnipa baako, na yɛahu sɛ wɔhia mmoa.’” Ɛnyɛ wo dɛ sɛ woka ahyehyɛdeɛ a emufoɔ dodɔ wɔn ho saa no ho? Sɛ Yehowa hu baakoyɛ a ɛte saa a, n’ani gye paa.\n21 Sɛ yɛsua sɛnea yɛbɛboa yɛn ho yɛn ho nnɛ a, ɛbɛsiesie yɛn na sɛ daakye asɛnnennen bi si a, yɛatumi ayɛ baako agyina ano. Sɛ ɛba mpo sɛ yɛne yɛn nuanom a wɔwɔ aman foforɔ so ntumi nni nkitaho a, yɛne yɛn nuanom a wɔwɔ yɛn nkyɛn bɛka abom ayɛ baako. Berɛ a ahum bi tuiɛ wɔ Japan no, onuawa bi a ɔde Fumiko kaa sɛ: “Awieeɛ no abɛn paa. Ɛsɛ sɛ yɛkɔ so ara boa yɛn nuanom Kristofoɔ seesei kɔsi berɛ a yɛrente atoyerɛnkyɛm nka bio.”\n22. Sɛ yɛka bom yɛ baako a, ɔkwan bɛn so na ɛbɛboa yɛn daakye?\n22 Siesie wo ho seesei ma Yehowa da no. Ɔkwan baako a wobɛfa so ayɛ saa ne sɛ wo ne wo nuanom Kristofo bɛka abom ayɛ baako. Sɛ Yehowa sɛe Satan wiase bɔne yi a, ɔbɛgye ne nkurɔfoɔ sɛnea ɔyɛɛ tete no. (Yesaia 52:9, 10) Ɛnneɛ, sɛ woyɛ ɔpanin oo, woyɛ abɔfra oo, kae sɛ ɛsɛ sɛ wo ne Onyankopɔn nkurɔfoɔ yɛ baako na woanya nkwa. Adesua a ɛdi hɔ no bɛboa yɛn ma yɛahu nea enti a ɛsɛ sɛ yɛma yɛn ani sɔ nea yɛwɔ seesei.\nBaakoyɛ: Ɛkyerɛ sɛ yɛbɛdɔ yɛn nuanom mpanin ne mmɔfra nyinaa. Sɛ yɛka bom yɛ baako a, yɛn nyinaa bɛtumi adi akwankyerɛ a Yehowa de ma ne nkurɔfoɔ no so. Yɛhwehwɛ akwan a yɛbɛtumi afa so ahyɛ yɛn nuanom nkuran, na sɛ tebea denden bi sɔre a, yɛyɛ ntɛm boa yɛn ho


Adiyisɛm 20 | Intanɛt So Bible| Wiase Foforɔ Nkyerɛaseɛ\nYohane Adiyisɛm 20:1-15\nWɔkyekyeree Satan mfe 1,000 (1-3)\nWɔn a wɔne Kristo bedi hene mfe 1,000 (4-6)\nWobeyi Satan, na wɔasɛe no (7-10)\nWobuu awufo atɛn wɔ ahengua fitaa no anim (11-15)\n20 Mihui sɛ ɔbɔfo bi fi soro resian a okura amoa donkudonku no ano safe+ ne nkɔnsɔnkɔnsɔn kɛse bi wɔ ne nsam. 2 Na ɔkyeree ɔwɔ a ne ho yɛ hu*+ no, ɔwɔ dedaw+ no, nea wɔfrɛ no Ɔbonsam+ ne Satan+ no, na ɔkyekyeree no mfe 1,000. 3 Na ɔtow no kyenee amoa donkudonku+ no mu, na ɔtoo no mu sɔɔ ano sɛnea ɛbɛyɛ a ɔrentumi nkɔdaadaa amanaman no bio kosi sɛ mfe 1,000 no bɛba awiei. Eyi akyi no, ɛsɛ sɛ wogyaa no kakra.+ 4 Na mihuu nhengua, na wɔn a wɔtete so no, wɔmaa wɔn tumi sɛ wommu atɛn. Yiw, mihuu wɔn a Yesu ho adanse a wodii ne Onyankopɔn ho asɛm a wɔkae nti wokunkum* wɔn no akra,* ne wɔn a wɔansom akekaboa no anaa ne honi no na wɔannye ahyɛnsode no wɔ wɔn moma so ne wɔn nsa ho+ no. Na wɔbaa nkwa mu, na wɔne Kristo dii ade+ mfe 1,000. 5 (Na awufo a aka no+ amma nkwa mu kosii sɛ mfe 1,000 no baa awiei.) Eyi ne owusɔre a edi kan+ no. 6 Anigye ne kronkron ne obiara a onya owusɔre a edi kan+ no mu kyɛfa; eyinom na owuprenu+ nni wɔn so tumi.+ Mmom wɔbɛyɛ Onyankopɔn ne Kristo asɔfo,+ na wɔne no* bedi hene mfe 1,000.+ 7 Na sɛ mfe 1,000 no ba awiei pɛ, wobeyi Satan afi n’afiase hɔ, 8 na obepue akɔdaadaa saa aman a ɛwɔ asaase afanan no, Gog ne Magog, na waboaboa wɔn ano ama ɔko no. Eyinom dodow te sɛ mpoano anwea. 9 Na wɔkɔɔ asaase no so baabiara, na wotwaa akronkronfo no asoɛe ne kurow a wɔdɔ no no ho hyiae. Na ogya fi soro bae, na ɛbɛhyew wɔn.+ 10 Na wɔtow Ɔbonsam a na ɔredaadaa wɔn no too ogya tare a sɔfe* wom no mu, baabi a akekaboa+ no ne atoro diyifo no wɔ dedaw no;+ na wɔbɛyɛ wɔn ayayade* awia ne anadwo daa daa. 11 Na mihuu ahengua kɛse fitaa bi ne Nea ɔte so no.+ Asaase ne ɔsoro guan fii n’anim,+ na wɔannya baabiara amma wɔn. 12 Na mihuu awufo, akɛse ne nketewa, sɛ wogyinagyina ahengua no anim, na wobuebuee nhoma mmobɔwee mu. Na wobuee nhoma mmobɔwee foforo mu; ɛno ne nkwa nhoma mmobɔwee+ no. Na wɔde nsɛm a wɔakyerɛw wɔ nhoma mmobɔwee ahorow no mu no buu awufo no atɛn sɛnea wɔn nnwuma te.+ 13 Na ɛpo yii awufo a ɛwom mae, na owu ne Ɔdamoa* yii awufo a ɛwom mae, na wobuu wɔn atɛn mmaako mmaako sɛnea wɔn nnwuma te.+ 14 Na wɔtow owu ne Ɔdamoa* guu ogya tare+ no mu.+ Saa ogya tare no ne owuprenu+ no. 15 Afei nso, obiara a wɔanhu no* wɔ nkwa nhoma+ no mu no, wɔtow no too ogya tare no mu.+\n^ Nt., “wɔde abonnua kunkum.”\n^ Hwɛ Nkyerɛkyerɛmu afã hɔ ne Adi 6:9 ase hɔ asɛm no.\n^ Kyerɛ sɛ, Kristo.\n^ Anaa “wɔde wɔn begu afiase.”\n^ Anaa “wɔanhu sɛ wɔakyerɛw ne din.”


Kraman a ͻwͻ ne yare no a anya nkͻanim - Wikipedia\nKraman a ͻwͻ ne yare no a anya nkͻanim\nKraman yare yɛ Yare Mmoawa a ɛde encephalitis, kyerɛ sɛ adwene no a baabi ahono wͻ nipa ne mmoa afoforo mu. Mfiase nsɛnkyerɛnne bi ne ahoͻhyew ne obi ho a ɛyɛ no dɛ boro so. Nsɛnkyerɛnne binom a edi eyi akyi ne: ahokeka, anigye mmoroso, nsu a obi suro , nipadua akwaa a entumi nkeka ne ho, adwenemhaw, ne nim a onnim nea ɛrekͻ so . Bere a nsɛnkyerɛnne no ada adi awie no, mpɛn pii no kraman yare taa kowie owu mu. Mpɛn pii no ɛtaa di asram biako kosi abiɛsa fi bere a obi nya yare no kosi bere a nsɛnkyerɛnne no da adi no. Nanso, bere yi betumi ayɛ nea ennu nnawͻtwe biako kosi nea ɛboro afe biako. Bere dodow a ebedi no gyina bere a mmoawa no de bedu adwene no ne akyi dompe no mu.\n1 Nea ɛde ba ne sɛnea wohu\n2 Sɛnea Wosiw ano ne ayaresa\n2.1 Nsu a wͻde siw yare kwan\n3 Yare Anosiw ho Adesua\n4 Nsɛm afoforo\nNea ɛde ba ne sɛnea wohu[sesa | edit source]\nNipa taa nya kraman yare fi mmoa afoforo ho. Wotumi de kraman yare ma bere a aboa a ͻwͻ bi tiw anaa ͻka aboa foforo anaa nipa no. Ntasu a efi aboa a wanya bi a ɛka aboa anaa nipa foforo nso betumi ama wanya yare yi bi. Mpɛn pii no, nipa a wonya yare yi taa nya fi kraman a waka wͻn no. Wͻ aman a nkraman a wͻwͻ yare yi bi dͻͻso wom no, nipa a wonya yare yi bi no ͻha mu nkyekyem aduokrͻn akrͻn na wonya fi kraman a waka wͻn no. Wͻ Amɛrika aman mu no , ampan a waka obi na ɛtaa de yare yi ma nipa, na nipa a wonya bi a wonnu ͻha mu nkyekyem anum na wonya fi kraman a waka wͻn mu. Ɛyɛ den sɛ nkura ne mmoa a wotete saa no benya yare yi. Nea ɛne mmoawa a wͻde kraman yare ba no nam so kͻ adwene no mu . Bere a nsɛnkyerɛnne no afi ase nkutoo na wobetumi ahwehwɛ yare yi mu ahu.\nSɛnea Wosiw ano ne ayaresa[sesa | edit source]\nWͻnam mmoa a wͻhyɛ wͻn so ne nsu a wͻde siw yare kwan nhyehyɛe ahorow so brɛ yare yi ase wͻ aman pii mu. Wͻhyɛ nkuran sɛ wͻde nsu a wͻde siw yare kwan no bɛwͻ wͻn a wobetumi anya bi no paane. Nipa a wobetumi anya bi ne wͻn a wͻwͻ mmeae a mpan wͻ anaa wodi mmere pii wͻ mmeae a yare yi abu so. Ɛdefa nipa a wobetumi anya yare yi no, nsu a wͻde siw kraman yare ano ne ɛtͻ mmere bi a nipaduam akode taa siw yare yi kwan sɛ onipa no nya eyi ansa na nsɛnkyerɛnne no afi ase a. Beae a aboa no aka anaa watiw no a wͻde nsu ne samina bɛhohoro simma dunum, povidone iodine , betumi aboa asiw yare yi kwan. Nnipa kakraa bi a wͻanya yare no ho nsɛnkyerɛnne no na watena ase. Eyinom yɛ wͻn a wͻanya ayaresa a ɛkͻ akyiri a wͻfrɛ no Milwaukee protocol no.\nNsu a wͻde siw yare kwan[sesa | edit source]\nWͻde nsu a wͻde siw kraman yare kwan na esiw kraman yare . Yɛwͻ eyinom ahorow wͻ hͻ a edi dwuma yiye. Wobetumi de asiw kraman yare kwan ansa na aboa no aka obi anaa wͻ ɛno akyi bere dodow bi. Bammͻ a obi nya wͻ yare yi ho no taa kyɛ bere a wͻde nsu no ama mpɛn abiɛsa no. Mpɛn pii no wͻtaa de nsu no wͻ obi paane wͻ ne honam mu. Wͻtaa de nsu a wͻde siw yare kwan no ne nnuru afoforo ka ho . Wͻhyɛ nyansa sɛ wͻn a wobetumi anya bi no begye paane yi bi ansa na wͻakͻ beae hͻ. Nsu a wͻde siw yare kwan no yɛ adwuma yiye wͻ nipa ne mmoa afoforo mu. Nkraman a wͻbɛwͻ wͻn paane boa ma asiw yare yi a wͻde ma nipa kwan.\nAhobammͻ[sesa | edit source]\nNipa ͻpepem pii na wͻawͻ wͻn paane yi, na wͻka sɛ eyi asiw yare yi kwan wͻ nipa bɛboro mpem ahanu aduonum afe biara mu. Wobetumi de adi dwuma wͻ nipa a ɛsono wͻn mfe a wͻadi. Wͻn a wͻwͻ wͻn paane no bɛyɛ ͻha mu nkyekyem aduasa anum kosi aduanan anum taa nya yaw kakra wͻ beae a wͻwͻͻ wͻn paane no. Nipa bɛyɛ ͻha mu nkyekyem anum kosi dunum betumi anya ahoͻhyew ,atipae , anaa te a obi te nka sɛ ͻbɛfe . Biribiara nsiw obi kwan sɛ wͻbɛma no eyi bere a wanya yare no. Nsu a wͻde siw yare no kwan no pii nni thimerosal . Aman binom de nsu a wͻde siw yare kwan a wonya fi nipaduam ntini mu di dwuma, titiriw wͻ Asia ne Latin Amɛrika, nanso ɛnyɛ adwuma yiye na asiane kakra wom. Eyi nti Wiase Akwanhosan Ahyehyɛde nhyɛ ho nkuran.\nAyaresa yi bo yɛ US Dͻla aduanan anan kosi aduosͻn awotwe wͻ afe 2014 mu. Wͻ United States no, nsu a wͻde siw kraman yare ano no bo boro Dͻla ahansͻn aduonum.\nYare Anosiw ho Adesua[sesa | edit source]\nKraman yare kunkum nipa bɛyɛ mpem aduonu asia kosi mpem aduonum anum afe biara wͻ wiase nyinaa. Owu yi ͻha mu nkyekyem bɛboro aduokrͻn anum si wͻ Asia ne Afrika . Kraman yare wͻ aman bɛboro ͻha aduonum wͻ amantam nyinaa gye Antarctica nkutoo. Nipa bɛboro ͻpepepem abiɛsa na wͻtete mmeae a kraman yare wͻ wͻ wiase nyinaa. Wͻ Europa ne Australia mu no, mpan nkutoo mu na yare yi wͻ. Aman nketewa a nsu atwa wͻn ho ahyia pii wͻ hͻ a kraman yare yi bi nni hͻ.\nNsɛm afoforo[sesa | edit source]\nRetrieved from "https://ak.wikipedia.org/w/index.php?title=Kraman_a_ͻwͻ_ne_yare_no_a_anya_nkͻanim&oldid=28396"\nThis page was last edited on 10 Ɔbenem 2022, at 18:33.


Hwan ne Wɔn Agya—Abraham Anaa Ɔbonsam? | Yesu Asetena\nHwan ne Wɔn Agya—Abraham Anaa Ɔbonsam?\nYUDAFO NO KAA SƐ WƆN AGYA NE ABRAHAM\nABRAHAM NNYA MMAA WIASE NO, NA YESU WƆ HƆ\nYesu kɔdii Asese Afahyɛ wɔ Yerusalem, na ɛno akyi no, ɔtenaa hɔ de Onyankopɔn asɛm kyerɛkyerɛɛ nkurɔfo. Yudafo a wɔwɔ hɔ no ka kyerɛɛ no sɛ: “Yɛyɛ Abraham asefoɔ na yɛnyɛɛ nkoa mmaa obiara da.” Yesu nso ka kyerɛɛ wɔn sɛ: “Menim sɛ moyɛ Abraham asefoɔ; nanso mopɛ sɛ moku me, ɛfiri sɛ m’asɛm nnya nkɔsoɔ mo mu. Deɛ mahunu no m’Agya nkyɛn no na meka; enti mo nso moyɛ deɛ moate afiri mo agya hɔ.”—Yohane 8:33, 37, 38.\nNea Yesu kae no mu da hɔ; ɛsono n’Agya ɛnna ɛsono wɔn agya. Yudafo no ante Yesu asɛm no ase, enti wɔsan kaa sɛ: “Yɛn agya ne Abraham.” (Yohane 8:39; Yesaia 41:8) Ɛyɛ ampa, na wɔyɛ Abraham asefo. Ɛno nti ɛyɛɛ wɔn sɛ wɔwɔ gyidi te sɛ Onyankopɔn adamfo Abraham.\nNanso Yesu de pem wɔn sɛ: “Sɛ moyɛ Abraham mma a, monyɛ Abraham nnwuma.” Sɛ Abraham yɛ wɔn agya ampa a, anka wɔbɛyɛ ne nnwuma no bi. Enti Yesu toaa so sɛ: “Seesei mopɛ sɛ moku me, onipa a maka nokorɛ a mete firii Onyankopɔn nkyɛn akyerɛ mo no. Abraham anyɛ saa.” Afei ɔkaa sɛ: “Moyɛ mo agya no nnwuma.”—Yohane 8:39-41.\nSaa bere yi nyinaa na Yudafo no nnya nhuu nea Yesu repɛ akyerɛ. Enti wɔkaa sɛ: “Wɔanwo yɛn adwamammɔ mu; yɛwɔ Agya baako, Onyankopɔn.” Nanso, na ɛyɛ nokware sɛ Onyankopɔn ne wɔn Agya? Yesu ka kyerɛɛ wɔn sɛ: “Sɛ Onyankopɔn yɛ mo Agya a, anka mobɛdɔ me, ɛfiri sɛ Onyankopɔn hɔ na mefiri a mewɔ ha yi. Ɛnyɛ me ara na mede me pɛ baeɛ, na mmom Ɔno na ɔsomaa me.” Afei Yesu bisaa asɛm bi na ɔno ara maa ho mmuaeɛ. Ɔbisaa sɛ: “Adɛn nti na monnim deɛ mereka no? Ɛfiri sɛ montumi ntie m’asɛm.”—Yohane 8:41-43.\nNá Yesu pɛ sɛ wɔhu sɛ, sɛ wɔannye no anni a, ɛyɛ aniberesɛm. Ɔpaee mu ka kyerɛɛ wɔn sɛ: “Mofiri mo agya Ɔbonsam hɔ, na mopɛ sɛ moyɛ mo agya no apɛdeɛ.” Suban bɛn na wɔn agya no wɔ? Yesu kaa wɔn agya no ho asɛm sɛ: “Ɔno na ɔyɛ wudini firi mfitiaseɛ, na wannyina nokorɛ no mu.” Ɔtoaa so sɛ: “Deɛ ɔfiri Onyankopɔn no tie Onyankopɔn asɛm. Ɛno nti na montie, ɛfiri sɛ momfiri Onyankopɔn.”—Yohane 8:44, 47.\nYesu asɛm no hyɛɛ Yudafo no abufuo, enti wɔkaa sɛ: “Sɛ yɛka sɛ woyɛ Samariani na wowɔ adaemone a, ɛnyɛ nokorɛ?” Frɛ a wɔfrɛɛ Yesu “Samariani” no kyerɛ sɛ na wɔmmu no koraa. Nanso ɛno deɛ Yesu anyi ano. Nea ɔkae ne sɛ: “Menni adaemone, na mmom medi m’Agya no ni, na mo deɛ, mobɔ me ahohora.” Afei Yesu kaa biribi a ɛma yɛhu sɛ na asɛm no yɛ nkwa ne owuo asɛm. Ɔkaa sɛ: “Obiara a ɔbɛdi m’asɛm soɔ no, ɔrenhunu owuo koraa.” Ná asɛm yi nkyerɛ sɛ asomafo no ne n’akyidifo a aka no renwu da. Mmom na ɛkyerɛ sɛ wɔrenka “owuprenu no” anaa daa ɔsɛe nhwɛ da, kyerɛ sɛ, wɔwu a, wɔbɛnya owusɔre.—Yohane 8:48-51; Adiyisɛm 21:8.\nWei nso Yudafo no ante ase; wɔfaa no sɛ owuo paa ho asɛm na Yesu reka. Enti wɔkaa sɛ: “Afei paa na yɛahunu sɛ wowɔ adaemone. Abraham wuiɛ, na adiyifoɔ no nso saa ara; nanso woka sɛ, ‘Obiara a ɔbɛdi m’asɛm soɔ no, ɔrenka owuo nhwɛ koraa.’ Woyɛ kɛseɛ sene yɛn agya Abraham a ɔwuiɛ no anaa? . . . Wose woyɛ hwan?”—Yohane 8:52, 53.\nBiribiara kyerɛ sɛ na Yesu pɛ sɛ ɔkyerɛ wɔn sɛ ɔno ne Mesia no. Nanso wanyi anim saa, na mmom ɔkaa sɛ: “Sɛ mehyɛ me ho animuonyam a, m’animuonyam no nyɛ hwee. Ɛyɛ m’Agya a moka sɛ ɔyɛ mo Nyankopɔn no na ɔhyɛ me animuonyam; nanso monni no. Na me deɛ, meni no. Sɛ meka sɛ menni no a, na meyɛ ɔtorofoɔ sɛ mo.”—Yohane 8:54, 55.\nAfei Yesu twee wɔn adwene kɔɔ nea wɔn nana Abraham yɛe no so sɛ: “Mo agya Abraham dii anidasoɔ a na ɔwɔ sɛ ɔbɛhunu me da no mu ahurisie, na ɔhunu dii ahurisie.” Ná Abraham wɔ Onyankopɔn bɔhyɛ mu gyidi paa, enti ɔhwɛɛ kwan sɛ Mesia no bɛba. Yudafo no ante Yesu asɛm no ase, enti wɔkaa sɛ: “Wonnii mfeɛ aduonum mpo na woahunu Abraham yi?” Yesu buaa wɔn sɛ: “Nokorɛ, nokorɛ, mese mo sɛ, ansa na Abraham reba no, na mewɔ hɔ.” Ná ɔreka bere a ɔyɛ honhom abɔde wɔ soro ansa na wɔrewo no wɔ asase so no.—Yohane 8:56-58.\nYesu asɛm no hyɛɛ Yudafo no abufuo paa. Afei deɛ, na wɔpɛ sɛ wɔsi no aboɔ. Nanso Yesu fii hɔ kɔe a wɔannya no.\nDɛn na Yesu kae a ɛkyerɛ sɛ ɛsono n’Agya ɛnna ɛsono n’atamfo no agya?\nAdɛn nti na na ɛyɛ mfomso sɛ Yudafo no bɛka sɛ Abraham yɛ wɔn agya?\nBere a Yesu kaa sɛ n’akyidifo no ‘renka owuo nhwɛ koraa’ no, dɛn na na ɔrepɛ akyerɛ?\nAbraham—Wɔn a “Wɔwɔ Gyidi Nyinaa Agya”\nDɛn na Abraham yɛe de kyerɛe sɛ ɔwɔ gyidi? Nneɛma bɛn na wopɛ sɛ woyɛ de suasua Abraham gyidi no?


Nna kura ne atwɛr bi te a wɔyɛ adamfo papaapa. Anapa biara, atwɛr no bɛkɔ akɔsra okura no wɔ ne fie a nna ɛwɔ dua bi mu. Nna okura no eni gye ara yie sɛ atwɛr no ba bɛsra no a, naaso okura anndwen ho ennhu sɛ ɛnnyɛ atwɛr no dɛw efiri sɛ abere biara no atwɛr no na ɔkɔsra kura no. Kura no mmba mmbɛsra atwɛr no da. Nna kura enihawni no nnim dɛm abere no, naaso nna nkakra nkakra ɔredan ne ho atamfo ama ne adamfo kura no.\nEwiabere bi a nna bere aso sɛ ɔbɛkɔ fie no, atwɛr no yɛɛ n’adwen sɛ ne bo afon saa nyɛnkofa-fa yi. Ɛno nti atwɛr no kyekyeree ahoma n’ano baako de bɔɔ ne na, na ɔkyekyeree ano baako so de bɔɔ kura no ne dua wɔ bere a kura no ennhu hwee.\n%smartmod-storyvideo-web version visiting the pond%\nAtwɛr no yɛɛ kura no bae-bae na otuu tɔɔ ne pɔnd mu wɔ kura no ne dua ne ase famu. Hɔ ara, wɔ abere a n’eni nnda, ahoma a esuo kura no ne dua no mu twee no firii ne dua-dan no mu kɔ wi mu de no bɛhwee pɔnd ne mu. Tuuuhye!\nNna kura no nnim sɛnea wɔ boro nsu nti, ɔyɛɛ nea ɔbɛtumi biara naaso wɔenntumi ennsane ahoma no. Kura no meen nsu ara yie wɔ bere a ɔp ɛsɛ ɔgye ne ho naaso ekyiri no owui wɔ pɔnd ne mu.\nAtwɛr no kaa wɔ ne adwen mu sɛ, ‘Yi bɛkyrɛ wo nyansa, kura enihawni.’\nNaaso ammba no sɛ obiara ennhu dɛm bɔne yi: wɔ wimu soro soro, akroma bi hunuu sɛ kura bi da nsu no eni wɔ ase hɔ. Nti akroma a kɔm de no no tu baa famu bɛtwee kura no sɛ ɔrekɔwe no. Akroma no suoo kura no mu wiei ansaana atwɛr no rekae sɛ ahoma no a ɔde kyekyeree ɔno ara ne kura no wɔn nan bɔ mu da ho ara kyekyere wɔn bɔ mu. Atwɛr no kɔr soro soro kɔpem bere a akrɔma no bɛsii dutan tenten bi paa so. Hɔ no na atwɛr no hunuu sɛ ɔedi bɔne. Ɔ resi efiri ato hɔ ama ne adamfo no, nna ɔresi efiri ato hɔ ama noara ne ho so. Nti seisei ara no, akrɔma no so bɛwe no efiri noara ne nhyehyɛe bɔne.\nAbibifo awensɛm bi wɔ hɔ a wɔka no sɛ… ‘Mma nntu mona a mu dɔ pii mma wo atamfo, efiri sɛ woara ankasa bɛtumi atɔ mu.’


1 Chronicles 25 KJV - 1 Berɛsosɛm 25 ASCB\n1 Berɛsosɛm 25:1-31\nNnwontofoɔ No Nnwuma\n1Dawid ne asahene no yiyii mmarima firii Asaf, Heman ne Yedutun mmusua mu sɛ wɔmfa nsankuten, mmɛnta ne kyankyan mmɔ Onyankopɔn asɛm no ho dawuro. Wɔn din ne wɔn nnwuma na ɛdidi soɔ yi:\n2Na Asaf mmammarima no nie:\nSakur, Yosef, Netania ne Asarela. Na wɔhyɛ wɔn agya Asaf ase. Ɔno na ɔhene hyɛɛ no ma ɔbɔɔ Onyankopɔn asɛm no ho dawuro.\n3Na Yedutun wɔ mmammarima a wɔn nie:\nGedalia, Seri, Yesaia, Simei, Hasabia ne Matitia. Wɔyɛ baasia a wɔhyɛ wɔn agya Yedutun ase. Ɔno na ɔnam sankuten so de aseda ne nkamfo maa Awurade de bɔɔ Onyankopɔn asɛm no ho dawuro.\n4Na Heman mmammarima din nie:\nBukia, Matania, Usiel, Sebuel, Yerimot, Hanania, Hanani, Eliata, Gidalti, Romamti-Eser, Yosbekasa, Maloti, Hotir, ne Mahasiot. 5Yeinom ne Heman a ɔyɛ ɔhene nkɔmhyɛni no mmammarima. Onyankopɔn domm no mmammarima dunan ne mmammaa baasa.\n6Na saa mmarima yi nyinaa hyɛ wɔn agyanom ase, na wɔnam so too nnwom wɔ Awurade fie. Wɔn nnwuma ne sɛ wɔbɔ kyankyan, mmɛnta ne nsankuten wɔ Onyankopɔn fie.\nNa Asaf, Yedutun ne Heman hyɛ ɔhene no ase. 7Na wɔatete wɔn ne wɔn abusuafoɔ nyinaa wɔ nnwom a wɔbɔ wɔ Awurade anim no mu. Na wɔn nyinaa dodoɔ yɛ ahanu aduɔwɔtwe nwɔtwe (288) na wɔn mu biara wɔ nnwontoɔ ho nimdeɛ. 8Wɔnam ntontobɔ kronkron so yiyii nnwomtofoɔ tuatuaa nnwuma ahodoɔ ano a wɔanhwɛ sɛ obi yɛ abɔfra anaa ɔpanin, ɔkyerɛkyerɛfoɔ anaa osuani.\n9Ntonto a ɛdi ɛkan no bɔɔ Yosef a ɔfiri Asaf abusua mu, ɔne ne mmammarima ne nʼabusuafoɔ (12)\nNtonto a ɛtɔ so mmienu no bɔɔ Gedalia, ɔne ne mmammarima ne nʼabusuafoɔ (12)\n10Ntonto a ɛtɔ so mmiɛnsa no bɔɔ Sakur, ɔne ne mmammarima ne nʼabusuafoɔ (12)\n11Ntonto a ɛtɔ so ɛnan no bɔɔ Yisri, ɔne ne mmammarima ne nʼabusuafoɔ (12)\n12Ntonto a ɛtɔ so enum no bɔɔ Netania, ɔne ne mmammarima ne nʼabusuafoɔ (12)\n13Ntonto a ɛtɔ so nsia no bɔɔ Bukia, ɔne ne mmammarima ne nʼabusuafoɔ (12)\n14Ntonto a ɛtɔ so nson no bɔɔ Yesarela, ɔne ne mmammarima ne nʼabusuafoɔ (12)\n15Ntonto a ɛtɔ so nwɔtwe no bɔɔ Yesaia, ɔne ne mmammarima ne nʼabusuafoɔ (12)\n16Ntonto a ɛtɔ so nkron no bɔɔ Matania, ɔne ne mmammarima ne nʼabusuafoɔ (12)\n17Ntonto a ɛtɔ so edu no bɔɔ Simei, ɔne ne mmammarima ne nʼabusuafoɔ (12)\n18Ntonto a ɛtɔ so dubaako no bɔɔ Asarel, ɔne ne mmammarima ne nʼabusuafoɔ (12)\n19Ntonto a ɛtɔ so dumienu no bɔɔ Hasabia, ɔne ne mmammarima ne nʼabusuafoɔ (12)\n20Ntonto a ɛtɔ so dumiɛnsa no bɔɔ Subael, ɔne ne mmammarima ne nʼabusuafoɔ (12)\n21Ntonto a ɛtɔ so dunan no bɔɔ Matitia, ɔne ne mmammarima ne nʼabusuafoɔ (12)\n22Ntonto a ɛtɔ so dunum no bɔɔ Yeremot, ɔne ne mmammarima ne nʼabusuafoɔ (12)\n23Ntonto a ɛtɔ so dunsia no bɔɔ Hanania, ɔne ne mmammarima ne nʼabusuafoɔ (12)\n24Ntonto a ɛtɔ so dunson no bɔɔ Yosbekasa, ɔne ne mmammarima ne nʼabusuafoɔ (12)\n25Ntonto a ɛtɔ so dunwɔtwe no bɔɔ Hanani, ɔne ne mmammarima ne nʼabusuafoɔ (12)\n26Ntonto a ɛtɔ so dunkron no bɔɔ Maloti, ɔne ne mmammarima ne nʼabusuafoɔ (12)\n27Ntonto a ɛtɔ so aduonu no bɔɔ Eliata, ɔne ne mmammarima ne nʼabusuafoɔ (12)\n28Ntonto a ɛtɔ so aduonu baako no bɔɔ Hotir, ɔne ne mmammarima ne nʼabusuafoɔ (12)\n29Ntonto a ɛtɔ so aduonu mmienu no bɔɔ Gidalti, ɔne ne mmammarima ne nʼabusuafoɔ (12)\n30Ntonto a ɛtɔ so aduonu mmiɛnsa no bɔɔ Mahasiot, ɔne ne mmammarima ne nʼabusuafoɔ (12)\n31Ntonto a ɛtɔ so aduonu ɛnan no bɔɔ Romamti-Eser, ɔne ne mmammarima ne nʼabusuafoɔ (12)\nASCB : 1 Berɛsosɛm 25


‘Monhwɛ Nnomaa’—Mateo 6:26\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nNNOMAA wɔ wiase baabiara. Mmoa a yetumi de yɛn ani hwɛ wɔn paa no, baako ne nnomaa. Afei nso, nnomaa gu ahorow pii na wɔn kɔla nso gu ahorow. Ɛsono sɛnea anomaa biara su; ɛsono sɛnea anomaa biara tu dannan ne ho, ɛnna ɛsono anomaa biara suban. Ne nyinaa ka bom a, ɛma nnomaa ho yɛ anika na wohwɛ wɔn a wommrɛ.\nWobɛtumi ahwɛ gyaade mpomma mu ahwɛ nnomaa bi ahu nea wɔyɛ da biara. Wobɛhu nnomaa a wɔrehwete apɛ sonsono, wɔn a wotu di ntuboa akyi, nnomaa a wɔrehwehwɛ yere, wɔn a wɔn ani abere renwene wɔn buw ne nnomaa a wɔrema wɔn mma aduan.\nWuhu sɛ nnomaa bi te sɛ akɔre ne akorɔma nenam wim a, ɛbɛyɛ wo nwonwa. Ebinom nso ho yɛ anika: nkasanoma a wɔrepere aduan ho, aborɔnoma a wasee ne bo de repɛ ɔbea, a ɔbea no nso ayi n’ani, anaa mpan a wɔn ti sensɛn fam. Wobɛhu nnomaa bi nso ama w’ani agye; ebi ne asukɔnkɔn, anaa suborɔkokɔ. Sɛ wohu sɛ wɔabom atu nam wim retu kwan a, w’ani begye kwa. Nnipa ahwɛ nnomaa a wɔbom tu kwan yi mfe mpempem pii na ɛyɛ wɔn nwonwa sɛ nnomaa tumi tu kwantenten saa. Nnomaa no nim bere pɔtee a wɔde kɔ ne bere pɔtee a ɛsɛ sɛ wɔsan ba. Ɔbɔadeɛ no ara kae sɛ: “Wim asukɔnkɔn mpo nim ne bere, aburuburuw ne asomfena ne apatiprɛw nim bere a wɔba.”—Yeremia 8:7.\nNnomaa a Wɔn Ho Asɛm Wɔ Bible Mu\nBible ka nnomaa ho asɛm mpɛn pii; ɛde ne nyinaa kyerɛ yɛn nneɛma pii. Ebi ne sohori ho asɛm a ɛwɔ Bible mu no. Ɔyɛ aboa bi a otu mmirika paa. Onyankopɔn ka kyerɛɛ Hiob sɛ: “Sɛ ɔbɔ ne ntaban mu wɔ soro a, ɔserew ɔpɔnkɔ ne ɛsotefo.” * (Hiob 39:13, 18) Onyankopɔn bisaa Hiob sɛ: “So wo nyansa nti na akorɔma tu kɔ sorosoro . . . Anaa wo na wohyɛ ma ɔkɔre tu kɔ?” (Hiob 39:26, 27) Ɛdɛn na yesua fi mu? Nea nnomaa tumi yɛ no, wɔnhia yɛn mmoa na wɔatumi ayɛ. Onyankopɔn nyansa na wɔde yɛ na ɛnyɛ nnipa nyansa.\nƆhene Solomon kyerɛw sɛ, “wɔte aburuburuw su” a, ɛkyerɛ sɛ osutɔbere adu. (Solomon Dwom 2:12) Ɔdwontofo bi kyerɛw sɛ ɔpɛ sɛ ɔkɔsom wɔ Onyankopɔn asɔrefie. Bere a ɔreka n’asɛm no, ɔbɔɔ asomfena din. Onyae a, anka ɔyɛ saa anomaa no. Ɔkae sɛ: “Anomaa mpo anya atenae wɔ hɔ; asomfena nso ayɛ ne berebuw wɔ hɔ, na ɔde ne mma agu mu, baabi a w’afɔremuka kɛse no wɔ, O asafo Yehowa.”—Dwom 84:1-3.\n“Mo soro Agya ma wɔn aduan. So monsom bo pii nsen wɔn?”—Mateo 6:26\nYesu Kristo nso kaa nnomaa ho nsɛm a nyansa wom paa. Ma yɛnhwɛ asɛm a ɛwɔ Mateo 6:26 no. Ɛhɔ ka sɛ: “Monhwɛ ewim nnomaa; wongu aba na wontwa na wɔmmoaboa ano ngu asan so, nanso mo soro Agya ma wɔn aduan. So monsom bo pii nsen wɔn?” Wohwɛ saa mfatoho no a, aba wom paa, na ɛma Yesu akyidifo awerɛhyem sɛ wɔsom bo ma Onyankopɔn. Enti ɛho nhia sɛ wɔdwendwene asetenam nneɛma ho de haw wɔn ho koraa.—Mateo 6:31-33.\nƐnnɛ, nnipa pii taa hwɛ nnomaa de gyegye wɔn ani, na ntease wom, efisɛ nnomaa ahokeka, wɔn ahoɔfɛ, sɛnea wɔpɛ mmea ne wɔn sũ nyinaa ma yɛn ani gye kɛkɛ. Bio nso, sɛ wotaa hwɛ nnomaa a, wobɛnya nsɛm a aba wom de abɔ wo bra. Enti ɛyɛ a ‘hwɛ nnomaa.’\n^ nky. 6 Nnomaa a ɛwɔ wiase nnɛ no, sohori na ɛso paa; ɔwɔ mmirika sen aboa biara. Sɛ ne mmirika mu yɛ den paa a, otumi de dɔnhwerew baako twa akwansin 45 (Kilomita 72).\nWopɛ sɛ Nnomaa Ba Wo Gaaden Mu?\nNneɛma a edidi so yi na nnomaa pɛ:\nBaabi a enwini wɔ Nnomaa nya baabi te sɛ nnua anaa nwura ase a, wɔtumi home trɛtrɛw wɔn ntaban mu ma wɔn ho bae wɔn.\nAduan Nnomaa didi nnua nketewa ne akɛse so. Wode aduan gu ade mu sɛn baabi a, ɛno nso nnomaa pɛ.\nNsuo Nnomaa pɛ nsuo, na nnomaa pii boro nsuo.\nBaabi a wɔbɛyɛ berebuw Nnua akɛse ne nketewa ne berebuw nyinaa tumi twetwe nnomaa ba gaaden mu.\nNtakraboa ma yehu sɛnea Onyankopɔn nsa ano adwuma yɛ fɛ, na ɛsan boa yɛn ma yesusuw nneɛma pa ho.


Timoteo I 2 NA-TWI - Mpaebɔ ho akwankyerɛ - M’afotu ne - Bible Gateway\nTimoteo I 2\nTimoteo I 1Timoteo I 3\nTimoteo I 2 Nkwa Asem (NA-TWI)\n2 M’afotu ne sɛ, nea edi kan no, mehyɛ mo sɛ monsrɛ, mommɔ mpae, mommisa na monna Onyankopɔn ase mma nnipa nyinaa; 2 monyɛ saa ara mma ahemfo ne wɔn a tumi hyɛ wɔn nsa nyinaa na yɛatumi atena ase asomdwoe mu wɔ onyamesom ne suban pa mu. 3 Eyi ye na ɛsɔ Onyankopɔn a ɔyɛ Agyenkwa a, 4 ɔpɛ sɛ wogye nnipa nyinaa nkwa na wohu nokware no ani. 5 Efisɛ, Onyankopɔn baako ne ntamgyinafo baako a ɔka Onyankopɔn ne nnipa bom no, ɔwɔ hɔ na ɔno ne Kristo Yesu no. 6 Ɔno na ɔde ne ho bɔɔ afɔre de gyee nnipa nyinaa nkwa no. Eyi yɛ adansedi a ɛbae bere a ɛsɛ mu sɛ Onyankopɔn pɛ sɛ wogye nnipa nyinaa nkwa. 7 Ɛno nti na wɔsomaa me sɛ ɔsomafo ne Amanamanmufo kyerɛkyerɛfo sɛ minni gyidi ne nokware no ho adanse. Merenni atoro; mereka nokware! 8 Mehwehwɛ sɛ nnipa a wɔwɔ mmaa nyinaa a wɔde wɔn ho ama Onyankopɔn a wotumi ma wɔn nsa so a abufuw ne akyinnye nni mu bɔ mpae. 9 Afei mehwehwɛ sɛ mmea brɛ wɔn ho ase na wɔfa kwan pa so hyehyɛ wɔn ho. Ɛnsɛ sɛ wɔbɔ wɔn ti de sika anaa adwinne a ne bo yɛ den siesie wɔn ho na wɔhyɛ ntade a ne bo yɛ den. 10 Na mmom ɛsɛ sɛ wɔda adwuma pa a ɛfata mmea adi sɛ mmea a wɔyɛ nyamesomfo. 11 Ɛsɛ sɛ mmea de kommyɛ ne ahobrɛase sua ade.\n12 Memma mmea ho kwan sɛ wɔnkyerɛkyerɛ anaasɛ wonnya mmarima so tumi. Ɛsɛ sɛ wɔyɛ komm. 13 Efisɛ, wɔbɔɔ Adam ansa na wɔrebɔ Hawa. 14 Na ɛnyɛ Adam na wɔdaadaa no. Ɔbea no na wɔdaadaa no ma ɛnam so ma obuu Onyankopɔn mmara so. 15 Na sɛ ɔbea tena ase gyidi, ɔdɔ, kronnyɛ ne ahobrɛase mu a ɔbɛwo asomdwoe mu.


15 Yehowa toaa so ka kyerɛɛ Mose ne Aaron sɛ: 2 “Monka nkyerɛ Israelfo sɛ, ‘Sɛ nsu fi+ ɔbarima ho* sen a, n’ahosen no yɛ biribi a ɛho ntew. 3 N’ahosen yi nti, ne ho ntew: Sɛ nsu fi ne barima mu sen oo, sɛ nea afi ne ho aba no ama ne barima ano kwan asiw oo, ne ho ntew ara. 4 “‘Sɛ nsu fi obi ho sen a, biribiara a ɔbɛda so anaa ɔbɛtena so no ho ntew. 5 Sɛ onipa foforo ho kɔka onii no mpa a, ɛsɛ sɛ ɔhoro ne ntade na ɔde nsu guare, nanso ne ho begu fĩ akosi anwummere.+ 6 Na sɛ nea ne ho nsu sen no tena biribi so na onipa foforo nso kɔtena so a, ɛsɛ sɛ ɔfoforo no horo+ ne ntade na oguare, nanso ne ho begu fĩ akosi anwummere. 7 Obiara nso a ne ho bɛka nea ne ho nsu sen+ no, ɛsɛ sɛ ɔhoro ne ntade na oguare, nanso ne ho begu fĩ akosi anwummere.+ 8 Na sɛ nea ne ho nsu sen no fe ntasu gu nea ne ho tew so a, ɛsɛ sɛ ɔfoforo no horo ne ntade na oguare, nanso ne ho begu fĩ akosi anwummere. 9 Sɛ nea ne ho nsu sen no tena aboa bi so a, atɛ+ a ɔtenaa so no nso ho ntew. 10 Biribiara a ɔbɛtena so no, sɛ obi so mu a, ne ho rentew kosi anwummere. Na obiara a ɔbɛsoa saa ade no, ɛsɛ sɛ ɔhoro ne ntade na oguare, nanso ne ho begu fĩ akosi anwummere. 11 Sɛ nea ne ho nsu sen+ no mfaa nsu nhohoroo ne nsa na oso obi mu a, ɛsɛ sɛ ɔfoforo no horo ne ntade na oguare, nanso ne ho begu fĩ akosi anwummere. 12 Kuku biara a nea ne ho nsu sen no beso mu no, ɛsɛ sɛ wɔbɔ no.+ Na sɛ ɛyɛ ade a wɔde dua+ asen a, wɔmfa nsu nhohoro ho nyinaa. 13 “‘Sɛ nea ne ho nsu sen no ahosen no twa a, ɔnkan nnanson mfa ntew ne ho.+ Na ɔnhoro ne ntade na ɔmfa mmasu nguare+ na ne ho atew. 14 Na da a ɛto so awotwe no ɔnhwehwɛ mmuruburuw+ abien anaa mmorɔnoma mma abien mmra Yehowa anim wɔ ahyiae ntamadan no ano, na ɔmfa mma ɔsɔfo no. 15 Ɔsɔfo no mfa biako mmɔ bɔne ho afɔre, na ɔmfa biako nso mmɔ ɔhyew afɔre,+ na ɔsɔfo no mfa n’ahosen no ho mpata mmra Yehowa anim. 16 “‘Na sɛ ɔbarima bi ho ba+ a, ɔmfa nsu nguare ne honam nyinaa, nanso ne ho begu fĩ akosi anwummere. 17 Atade anaa aboa nhoma biara a ne ho nsu bɛka mu no, ɛsɛ sɛ ɔhoro, nanso ɛho begu fĩ akosi anwummere.+ 18 “‘Sɛ ɔbarima ne ɔbea da ma ne ho ba a, wɔmfa nsu nguare, nanso wɔn ho begu fĩ+ akosi anwummere. 19 “‘Sɛ biribi sen fi ɔbea ase na ɛyɛ ne bra mogya+ a, ɛsɛ sɛ ɔtena fie nnanson, efisɛ ne ho ntew,+ na obiara a ne ho bɛka no no nso ho begu fĩ akosi anwummere. 20 Ne brayɛ mu no, biribiara a ɔbɛda so anaa ɔbɛtena so no ho ntew.+ 21 Na obiara a obeso ne mpa mu no nhoro ne ntade na onguare, nanso ne ho begu fĩ akosi anwummere.+ 22 Sɛ ɔbea no tena biribi so na obi so mu a, ɔnhoro ne ntade na onguare, nanso ne ho begu fĩ akosi anwummere.+ 23 Sɛ mpa so na na ɔte oo, sɛ biribi foforo so na na ɔte oo, obiara a ne ho bɛka+ ade no ho begu fĩ akosi anwummere. 24 Na sɛ ɔbarima ne no da ma ne brayɛ fĩ no ka no+ a, ɔbarima no ho begu fĩ nnanson, na biribiara a ɔbɛda so no nso ho begu fĩ. 25 “‘Na sɛ mogya tu ɔbea nna pii+ bere a ne bra nnui+ anaasɛ mogya no kyɛ sen bere a ɔde yɛ bra a, nna a mogya betu no nyinaa bɛyɛ te sɛ nea wayɛ bra no ara. Ne ho ntew. 26 Biribiara a ɔbɛda so bere a mogya tu no no bɛyɛ te sɛ bere a wayɛ bra no ara pɛ;+ na biribiara a ɔbɛtena so ho begu fĩ te sɛ bere a wayɛ bra no ara pɛ. 27 Na obiara a ne ho bɛka+ nneɛma a ɛte saa no nso ho begu fĩ, na ɛsɛ sɛ ɔhoro ne ntade na oguare, nanso ne ho begu fĩ akosi anwummere. 28 “‘Nanso sɛ mogya no twa a, ɔnkan nnanson, na ɛno akyi no, ne ho bɛtew.+ 29 Na da a ɛto so awotwe no ɔnhwehwɛ mmuruburuw+ abien anaa mmorɔnoma mma abien, na ɔmfa mmrɛ ɔsɔfo wɔ ahyiae ntamadan no ano.+ 30 Ɔsɔfo no mfa biako mmɔ bɔne ho afɔre, na ɔmfa biako nso mmɔ ɔhyew afɔre,+ na ɔsɔfo no mfa mogya a etuu no no ho mpata+ mmra Yehowa anim. 31 “‘Momma Israelfo ntwe wɔn ho mfi wɔn fĩ ho na wɔamfa fĩ anka me ntamadan a ɛwɔ wɔn mfinimfini no na wɔanwuwu wɔ wɔn fĩ mu.+ 32 “‘Eyi ne mmara a ɛwɔ hɔ ma ɔbarima a ne ho nsu sen+ anaa ɔbarima a n’ahobae+ ama ne ho agu fĩ. 33 Mmara yi ara na ɛwɔ hɔ ma ɔbea a wayɛ bra+ ma enti ne ho ntew, ne ɔbarima anaa ɔbea biara a biribi fi ne ho sen,+ ne ɔbarima a ɔne ɔbea a ne ho ntew ada.’”\n^ Anaa “ne barima mu.”


Начало 33 CARST - 1 Mose 33 ASCB\nYakob Ne Esau Ka Wɔn Ho Bom\n1Yakob pagyaa nʼani hunuu sɛ Esau ne ne mmarima ahanan a wɔka no ho firi akyirikyiri reba. Enti, ɔkyekyɛɛ ne mma no mu maa Lea, Rahel ne nʼasomfoɔ baanu no. 2Ɔmaa asomfoɔ no ne wɔn mma dii ɛkan. Lea ne ne mma nso dii hɔ. Ɛnna Rahel ne ne ba Yosef nso dii akyire. 3Yakob deɛ, ɔdii wɔn anim. Ɔreyɛ abɛn ne nua Esau no, ɔbɔɔ ne mu ase mprɛnson.\n4Esau tuu mmirika kɔhyiaa Yakob, yɛɛ no atuu. Ɔbam Yakob, fee nʼano. Na wɔn baanu nyinaa suiɛ. 5Afei, Esau maa nʼani so hunuu mmaa no ne mmɔfra no. Ɔbisaa Yakob sɛ, “Yeinom yɛ ɛhefoɔ?”\nƆbuaa sɛ, “Wɔyɛ mma a Onyankopɔn de wɔn adom me a meyɛ wʼakoa.”\n6Afei, Yakob asomfoɔ ne wɔn mma twe bɛn Esau bɛkotoo no. 7Saa ara na Lea ne ne mma nso bɛkotoo no. Afei, Yosef ne ne maame Rahel nso ba bɛkotoo no.\n8Esau bisaa sɛ, “Nnwan ne anantwie ne mmoa bebrebe a wɔsa so reba yi nso, aseɛ ne sɛn?”\nYakob buaa sɛ, “Me wura, ɛyɛ akyɛdeɛ a mede rebrɛ wo, na manya wʼanim animuonyam.”\n9Nanso, Esau sere buaa no sɛ, “Me nua, mewɔ saa mmoa yi bebree ma ɛboro so. Enti, fa deɛ wode rebrɛ me yi ka wo deɛ ho.”\n10Yakob kaa sɛ, “Dabi, sɛ woagye me fɛ so deɛ a, mesrɛ wo, gye akyɛdeɛ a mede rebrɛ wo yi. Nokorɛ ni, ɛsiane sɛ wogyee me ɔdɔ so enti, mehunuu wʼanim no, na ayɛ me sɛdeɛ mahunu Onyankopɔn anim. 11Mesrɛ wo, gye mʼakyɛdeɛ a mede rebrɛ wo yi, ɛfiri sɛ, Awurade adom me ama mayɛ ɔdefoɔ.” Esiane sɛ Yakob kɔɔ so srɛɛ no ara sɛ ɔnnye nʼakyɛdeɛ no enti, Esau gyeeɛ.\n12Afei, Esau kaa sɛ, “Ma yɛnkɔ. Yɛbɛdi mo anim ne mo akɔ.”\n13Nanso, Yakob buaa no sɛ, “Me wura ankasa nim sɛ, mmɔfra no bi susua. Ɛsɛ sɛ mehwɛ anantwie ne nnwan ne mmoa a wɔawowo no nso ka wɔn so brɛoo. Sɛ meka wɔn so den ɛda koro pɛ mpo a, wɔn nyinaa bɛwuwu. 14Enti, me wura, di yɛn ɛkan na yɛne nyɛmmoa no bɛdi wʼakyi nkakrankakra abɛto wo wɔ Seir.”\n15Enti, Esau kaa sɛ, “Anyɛ bi koraa no, ma mennya me mmarima na wɔnni wʼanim, mmɔ wo ho ban.”\nYakob kaa sɛ, “Ɛho nhia sɛ ɛsɛ sɛ woyɛ me saa adɔeɛ no.”\n16Enti, ɛda no ara, Esau sane nʼakyiri kɔɔ Seir. 17Nanso, Yakob deɛ, ɔkɔɔ Sukot kɔsisii ne ntomadan, pɛɛ baabi a ne mmoa no nso bɛda, de hɔ yɛɛ nʼatenaeɛ. Ɛno enti na wɔfrɛ saa beaeɛ hɔ Sukot, a asekyerɛ ne Asese no.\n18Yakob firii Paddan-Aram no, ɔkɔduruu Sekem kuro a ɛwɔ Kanaan asase so asomdwoeɛ mu. 19Yakob tɔɔ asase a ɔtenaa so no nnwetɛ mpɔ ɔha firii Sekem agya Hamor mma nkyɛn. 20Wɔsii afɔrebukyia wɔ hɔ, too saa afɔrebukyia no edin El-Elohe-Israel, a asekyerɛ ne Onyankopɔn, Israel Onyankopɔn Afɔrebukyia.\nASCB : 1 Mose 33


Nsɛm a Nkurɔfo Bisa Fa Wɔn a Wɔte Ɔsoro no Ho\nWoasusuw ɔsoro ne wɔn a wɔte hɔ no ho pɛn? Sɛ saa a, ɛnde ɛnyɛ wo nko ara na woayɛ saa. Nkurɔfo fi bere tenteenten na aka ho asɛm. Ebinom gye di sɛ yɛn nananom a wɔawuwu na ɛte ɔsoro hɔ, enti ɛsɛ sɛ yɛsom wɔn. Ebinom nso gye di sɛ ɛyɛ baabi a anigye ne asomdwoe wɔ. Wɔsan ka sɛ abɔfo ne nnipa pa a wɔawuwu ahyɛ hɔ ma, enti wɔfrɛ hɔ ɔsoro ahemman mu. Wei nyinaa akyi no, ebinom susuw sɛ ɛyɛ anyame ɔpepem pii no fie.\nNnipa bebree ka sɛ ɔsoro deɛ, yɛyɛ dɛn ara yɛrenhu sɛnea ɛhɔ te efisɛ obiara nkɔɔ hɔ mmae na kampɛsɛ waka ɛhɔ asɛm akyerɛ yɛn. Nanso sɛ obi ka saa a, ɛnyɛ nokware. Yesu Kristo tenaa ɔsoro wɔ ahonhom atenae hɔ ansa na ɔreba asase so. Ɔkaa no pen kyerɛɛ nyamesom akannifo a na wɔwɔ hɔ saa bere no sɛ: “Mifi soro aba sɛ merebɛyɛ nea ɔsomaa me no apɛde, ɛnyɛ m’ankasa m’apɛde.” Enti na Yesu reka biribi a n’ankasa nim ho asɛm. Ɔka kyerɛɛ n’asomafo no sɛ: “Tenabea pii wɔ m’Agya fie.”—Yohane 6:38; 14:2.\nYesu Papa ne Onyankopɔn. Ne din de Yehowa. Yehowa “fie” wɔ soro. (Dwom 83:18) Enti Yehowa Nyankopɔn ne Yesu Kristo paa na wobetumi akyerɛkyerɛ saa beae yi a nnipa ntumi mfa wɔn aniwa nhu no mu yiye akyerɛ yɛn. Wɔama nnipa anokwafo anya ɔsoro ho anisoadehu a ɛyɛ fɛ na ɛyɛ nwonwa pii.\nAsɛm a edi hɔ no bɛma yɛahu nea Bible no ka fa anisoadehu pii a nnipa nyae no ho asɛm. Bere a woresusuw saa anisoadehu yi ho no, kae sɛ ahonhom atenae hɔ nte sɛ asase so a yebetumi de yɛn aniwa ahu biribiara na yɛde yɛn nsa aka no. Enti sɛ́ anka Onyankopɔn de nneɛma a yɛrentumi mfa yɛn aniwa nhu bɛkyerɛkyerɛ sɛnea ɔsoro te mu akyerɛ yɛn ma yɛn adwene atu afra no, ɔde nneɛma a yebetumi ahu na yɛate ase na ɛkyerɛkyerɛɛ honhom mu nneɛma mu. Saa anisoadehu yi bɛma woate wɔn a wɔte ɔsoro, baabi a “tenabea pii” wɔ no ase.


Psalmen 35 HTB - Nnwom 35 ASCB\n1Ao Awurade wo ne wɔn a wɔne me di asie no nni asie;\n2Fa wʼakokyɛm ne wo nkatanimu;\n3Twe pea ne abonnua\nwɔ wɔn a wɔtaa me so\nka kyerɛ me kra sɛ,\n4Wɔn a wɔpɛ sɛ wɔkum me no\nwɔn a wɔbɔ me sɛeɛ ho pɔ no\nma wɔmfa aniwuo nsane wɔn akyi.\n5Ma wɔnyɛ sɛ ntɛtɛ a mframa bɔ guo\nwɔn a Awurade ɔbɔfoɔ repam wɔn.\n6Ma wɔn akwan so nnuru sum na ɛso nyɛ toro,\nna Awurade ɔbɔfoɔ ntaa wɔn so.\n7Esiane sɛ wɔde atena sum me afidie kwa\nna wɔtuu amena maa me a menyɛɛ wɔn hwee no enti\n8ma ɔsɛeɛ mmɛfu wɔn mu\nna atena no a wɔde hintaaeɛ nyi wɔn,\nna ma wɔnhwe amena no mu nsɛe.\n9Afei me kra ani bɛgye wɔ Awurade mu\nna wasɛpɛ ne ho wɔ ne nkwagyeɛ mu.\n10Me onipadua nyinaa bɛteam aka sɛ,\n“Hwan na ɔte sɛ wo, Ao Awurade?\nWogye ohiani firi ahoɔdenfoɔ nsam\nne deɛ ɔnnibie firi apoobɔfoɔ nsam.”\nwɔbisa me nneɛma a mennim ho hwee ho asɛm.\n13Nanso, ɛberɛ a wɔyareeɛ no, mefiraa ayitoma\nna mede akɔnkyene brɛɛ me ho ase.\nƐberɛ a me mpaeɛbɔ ho mmuaeɛ nnya mmaeɛ no,\n14mekɔɔ so twaa adwo\nsɛdeɛ meyɛ ma mʼadamfo anaa onuabarima.\nMede awerɛhoɔ sii me ti ase\nte sɛ deɛ meregyam me maame.\n15Nanso, ɛberɛ a mesuntiiɛ no, wɔde anigyeɛ boaa wɔn ho ano;\nntohyɛsofoɔ twaa me ho hyiaaɛ a mennim\nna wɔdii me ho nsekuro a wɔantwa so da.\n16Wɔde adwemmɔne dii me ho fɛ te sɛ nnipa a wɔnni nyamesu;\n17Ao Awurade, wobɛhwɛ wɔn akɔsi da bɛn?\nGye me nkwa firi wɔn sɛeɛ mu,\ngye me nkwa a ɛsom bo no firi saa agyata yi nsam.\n18Na mɛda wo ase wɔ dwabɔ kɛseɛ ase;\nwɔ nnipa dodoɔ mu na mɛkamfo woɔ.\n19Mma mʼatamfoɔ a wɔtane me kwa no\nnhwɛ me haa nsere.\nMma wɔn a menyɛɛ wɔn hwee nso wɔtane me no\nmmfa adwene bɔne mmu me anikyeɛ.\n20Wɔnnkasa asomdwoeɛ so,\nna mmom, wɔde ntwatosoɔ\n21Wɔhwɛ me haa ka sɛ, “Aane! Aane,\nyɛde yɛn ankasa ani ahunu.”\n22Ao Awurade, wahunu na mmua wʼano.\nNte wo ho nkɔ akyiri, Ao Awurade.\n23Nyane, sɔre na bɛbɔ me ho ban!\nKa bi ma me, me Onyankopɔn ne mʼAwurade.\n24Di mʼasɛm ma me wɔ wo tenenee no mu, Ao Awurade me Onyankopɔn;\nmma wɔn nhwɛ me haa nsere.\n25Mma wɔnnwene nka sɛ, “Aane, deɛ yɛpɛ ni!”\nanaa wɔnnka sɛ, “Yɛanya no.”\n26Ma wɔn a wɔhwɛ me haa sere me wɔ mʼahohiahia mu no\nma wɔn a wɔdi me so akokurokosɛm no\nnhyɛ aniwuo ne animguaseɛ atadeɛ.\n27Ma wɔn a wɔdi ahurisie wɔ me bembuo ho no\nmfa anigyeɛ ne ahosɛpɛ nteam\nɛberɛ nyinaa mu ma wɔnka sɛ, “Momma Awurade so,\nɔno na nʼani gye ne ɔsomfoɔ yiedie ho.”\n28Me tɛkrɛma bɛka wo tenenee\nne wʼayɛyie da mu nyinaa.\nASCB : Nnwom 35


Ɔtemmufo Tola ne Ɔtemmufo Yair (1-5)\nIsrael tew atua, na wonuu wɔn ho (6-16)\nAmmonfo hunahunaa Israelfo (17, 18)\n10 Abimelek akyi no, Tola na ɔsɔre begyee Israelfo.+ Ná ɔyɛ Dodo ba Pua ba, na na ofi Isakar abusuakuw mu. Ɔtenaa Samir wɔ Efraim mmepɔw mu. 2 Obuu Israel atɛn mfe 23, na owui ma wosiee no wɔ Samir. 3 N’akyi no, Gileadni Yair sɔree, na obuu Israel atɛn mfe 22. 4 Ná ɔwɔ mma mmarima 30 a wɔtenatena mfurum 30 so, na na wɔwɔ nkurow 30 a wɔfrɛ hɔ Hawot-Yair+ de besi nnɛ. Ɛwɔ Gilead asaase so. 5 Akyiri yi, Yair wui ma wosiee no wɔ Kamon. 6 Na Israelfo no san yɛɛ bɔne wɔ Yehowa ani so bio,+ na wofii ase som Baal ahoni,+ ne Astoret ahoni, ne Aram* anyame, ne Sidon anyame, ne Moab anyame,+ ne Ammonfo anyame,+ ne Filistifo anyame.+ Wogyaw Yehowa hɔ, na wɔansom no. 7 Na Yehowa bo fuw Israel denneennen, na ɔtɔn wɔn hyɛɛ Filistifo ne Ammonfo nsa.+ 8 Enti womiaa Israelfo no, na wɔteetee wɔn saa afe no. Mfe 18 na wɔde teetee Israelfo a wɔwɔ Yordan agya, asaase a na ɛyɛ Amorifo asaase wɔ Gilead no. 9 Saa bere no, na Ammonfo twa Yordan asu no ne Yuda ne Benyamin ne Efraim mmusuakuw kɔko, na Israelfo huu amane paa. 10 Afei Israelfo su frɛɛ Yehowa,+ na wɔkae sɛ: “Yɛayɛ wo bɔne, efisɛ yɛagyaw wo a woyɛ yɛn Nyankopɔn no hɔ akɔsom Baal ahoni.”+ 11 Ɛnna Yehowa ka kyerɛɛ Israelfo no sɛ: “Mannye mo amfi Egyptfo,+ ne Amorifo,+ ne Ammonfo, ne Filistifo,+ 12 ne Sidonfo, ne Amalek, ne Midian nsam bere a wɔteetee mo no anaa? Bere a musu frɛɛ me no, migyee mo fii wɔn nsam. 13 Nanso mugyaw me hɔ, na mokɔsom anyame foforo.+ Ɛno nti, merennye mo bio.+ 14 Monkɔ anyame a moapaw wɔn no hɔ, na munkosu mfrɛ wɔn mma wɔmmoa mo.+ Momma wonnye mo wɔ mo amanehunu bere mu.”+ 15 Ɛnna Israelfo no ka kyerɛɛ Yehowa sɛ: “Yɛayɛ bɔne. Nea eye wɔ w’ani so biara, fa yɛ yɛn. Nea yɛresrɛ ara ne sɛ, gye yɛn nnɛ da yi.” 16 Na woyiyii ananafo anyame no fii wɔn nkyɛn, na wɔsom Yehowa.+ Ɛno nti, wantumi anhwɛ Israelfo amanehunu no bio.*+ 17 Bere bi akyi no, Ammonfo+ boaa wɔn ho ano, na wɔkyekyee wɔn asoɛe wɔ Gilead. Na Israelfo nso boaa wɔn ho ano, na wɔkyekyee wɔn asoɛe wɔ Mispa. 18 Na Gileadfo ne wɔn abirɛmpɔn bisabisae sɛ: “Hena na obedi yɛn anim ne Ammonfo akɔko?+ Obedi Gileadfo nyinaa so.”\n^ Anaa “Israelfo amanehunu no yɛɛ ne kra ahometew.”


Yesu Nantew Nsu So | Nea Mmofra Betumi Asua Afi Bible Mu\nYesu Nantew Nsu So\nNá ɛnyɛ yare nkutoo na Yesu tumi sa anaa awufo nkutoo na otumi nyan wɔn. Mframa ne nsu nso, na ɔwɔ so tumi. Da bi, ɔkɔɔ bepɔw bi so kɔbɔɔ mpae. Owiei no, ohui sɛ mframa kɛse bi rebɔ wɔ Galilea Po no so. Ná n’asomafo no wɔ wɔn hyɛmma mu rebɔ mmɔden sɛ wɔde hyɛmma no bɛfa mframa kɛse no mu. Yesu si fii bepɔw no so na ofii ase nantew nsu no so sɛ ɔrekɔ baabi a hyɛmma no wɔ no. Bere a asomafo no hui sɛ obi nam nsu no so no, ehu kaa wɔn. Nanso Yesu ka kyerɛɛ wɔn sɛ: ‘Ɛyɛ me. Munnsuro.’\nPetro kaa sɛ: ‘Awurade sɛ ɛyɛ wo ampa a, ma me mmra baabi a wowɔ no.’ Ɛnna Yesu ka kyerɛɛ Petro sɛ: ‘Bra.’ Enti Petro si faa mframa kɛse no mu, na ɔnantew nsu no so sɛ ɔrekɔ Yesu nkyɛn. Ɔreyɛ abɛn Yesu no, ɔhwɛe sɛnea mframa no rebɔ no na ehu kaa no. Enti ofii ase sɛ ɔremem. Ɛnna Petro teɛɛm sɛ: ‘Awurade gye me!’ Yesu soo ne nsa kaa sɛ: ‘Adɛn nti na w’adwene yɛɛ wo mmienu mmienu? Wunni gyidi anaa?’\nYesu ne Petro foro kɔtenaa hyɛmma no mu, na ɛhɔ ara mframa no gyaee. Wohwɛ a, asomafo no bɛte nka sɛn? Wɔkaa sɛ: “Woyɛ Onyankopɔn Ba ampa.”\nƐnyɛ saa bere yi nko ara na Yesu maa mframa gyaee bɔ. Da bi, Yesu ne n’asomafo no de hyɛmma twa kɔɔ po no agya baabi. Wɔrekɔ no, Yesu kɔdaa hyɛmma no akyi, na ɔfaa mu dae. Mframa kɛse bi bɔe wɔ po no so, na asorɔkye bɔe ara ma nsu pii baa hyɛmma no mu. Ɛnna asomafo no nyanee Yesu, na wɔteɛteɛɛm sɛ: ‘Ɔkyerɛkyerɛfo yɛawu awie! Gye yɛn!’ Ɛhɔ ara na Yesu sɔree, na ɔka kyerɛɛ ɛpo no sɛ: ‘Yɛ komm!’ Ntɛm ara na mframa ne po no nyinaa yɛɛ komm. Yesu bisaa asomafo no sɛ: ‘Munni gyidi anaa?’ Asomafo no keka kyerɛɛ wɔn ho sɛ: “Mframa ne po mpo tie no.” Asomafo no behuu sɛ, sɛ wogye Yesu di paa a, ɛnde ɛnsɛ sɛ wosuro biribiara.\nSɛ ɛnyɛ gyidi na minyae sɛ mehu Yehowa papayɛ wɔ ateasefo asase so a, anka mewɔ he?’—Dwom 27:13\nNsɛmmisa: Dɛn nti na anka Petro reyɛ amem? Dɛn na asomafo no sua fii Yesu nkyɛn?


Genesis 35 NIV – 1 Mose 35 AKCB\n1 Mose 35:1-29\nYakob San Kɔ Bet-El\n1Na Onyankopɔn ka kyerɛɛ Yakob se, “Kɔ Bet-El kɔtena hɔ. Sɛ wudu hɔ a, si afɔremuka ma me. Me na miyii me ho adi kyerɛɛ wo bere a na woreguan afi wo nua Esau nkyɛn no.”\n2Enti Yakob ka kyerɛɛ ne fifo ne wɔn a wɔka ne ho nyinaa se, “Monsɛe mo anyame a mode wɔn fi amannɔne bae no nyinaa. Munnwira mo ho, na monsesa mo ntade nso.” 3Ɔtoaa so se, “Yɛrebetu kwan akɔ Bet-El. Na sɛ yedu hɔ a, yebesi afɔremuka ama Onyankopɔn a otiee me mpaebɔ wɔ mʼamanehunu mu, na ɔkaa me ho wɔ mʼakwantu mu no.” 4Enti wɔn nyinaa de wɔn ahoni ne asokaa maa Yakob. Yakob tuu fam wɔ odum bi ase wɔ Sekem, de ne nyinaa hyɛɛ hɔ. 5Na wosii mu. Wɔrekɔ no, Onyankopɔn bɔɔ nkurow a wɔfaa so no nyinaa mu nnipa no hu a ɛno nti obiara antumi antaa wɔn.\n6Yakob ne ne nkurɔfo a wɔka ne ho no beduu Lus a ɛno ara ne Bet-El a ɛwɔ Kanaan asase so no. 7Osii afɔremuka wɔ hɔ, too hɔ din El-Bet-El, efisɛ ɛhɔ na bere a ɔreguan afi ne nua Esau nkyɛn no, Onyankopɔn yii ne ho adi kyerɛɛ no.\n8Eyi akyi no, Debora a ɔyɛ Rebeka bagyigyefo no wu ma wosiee no wɔ odum bi a ɛwɔ Bet-El bon mu no ase. Efi saa bere no, wɔtoo beae hɔ din Alon-Bakut, a ne nkyerɛase ne Agyaadwotwa Dum.\n9Yakob fi Paddan-Aram beduu Bet-El no, Onyankopɔn san yii ne ho adi kyerɛɛ no, hyiraa no. 10Onyankopɔn ka kyerɛɛ no se, “Ɛwɔ mu sɛ wɔfrɛ wo Yakob de, nanso efi nnɛ, wɔremfrɛ wo Yakob bio, na mmom, wɔbɛfrɛ wo Israel a ne nkyerɛase ne Onipa a ɔne Onyankopɔn adi asi.” Enti Onyankopɔn too ne din se Israel.\n11Onyankopɔn ka kyerɛɛ Yakob se, “Mene Onyankopɔn tumfo no. Wʼase nnɔ, na wʼase mfɛe. Ɔman ne aman asafo befi wo mu aba. Saa ara na ahemfo nso befi wo mu aba. 12Mede asase a mede maa Abraham ne Isak no bɛma wo. Yiw, mede saa asase koro yi ara bɛma wʼasefo.” 13Na Onyankopɔn fii faako a na ɔne Yakob rekasa hɔ no kɔɔ ɔsoro.\n14Yakob sii ɔbodum wɔ hɔ, hwiee afɔresa guu so, de bɔɔ Onyankopɔn afɔre. Ɔsan de afɔrengo sraa odum no ho. 15Yakob too beae a Onyankopɔn ne no kasae no Bet-El, a ne nkyerɛase ne Onyankopɔn fi.\nBenyamin Awo Ne Rahel Wu\n16Yakob ne ne fifo sii mu fii Bet-El, de wɔn ani kyerɛɛ Efrat. Wɔrekɔ no, awo kaa Rahel wɔ akwantemfi. 17Bere a ɔreko awo no, ɔbea ɔwogyefo no ka kyerɛɛ no se, “Nsuro na worebɛwo ɔbabarima bio.” 18Nanso Rahel koo awo tɔe. Na bere a ne kra refi ne mu na ɔreyɛ awu no, ɔtoo ne babarima a wawo no no din Ben-Oni, a ne nkyerɛase ne Mʼawerɛhow Mu Ba. “Nanso nʼagya san too no din Benyamin a, ne nkyerɛase ne Me dɔba.”\n19Rahel wu ma wosiee no Efrat a ɛno ara ne Betlehem no akwantemfi. 20Yakob yɛɛ nkaedum sii Rahel da no so a ɛda so wɔ hɔ besi nnɛ.\n21Israel toaa nʼakwantu no so, kosii ne ntamadan wɔ Edir abantenten no akyi nohɔ baabi. 22Bere a Israel te saa asase no so no, ɔtee sɛ ne ba panyin Ruben ne Bilha a ɔyɛ nʼagya afenaa a waware no no akɔda.\nNa Yakob wɔ mmabarima dumien:\n23Lea mma na wɔn din didi so yi:\nRuben a ɔno ne Israel abakan,\nSimeon, Lewi, Yuda, Isakar ne Sebulon.\n24Rahel nso mmabarima baanu no ne\nYosef ne Benyamin.\n25Rahel afenaa Bilha mmabarima baanu no ne\nDan ne Naftali\n26Lea afenaa Silpa nso mmabarima baanu no ne\nEyinom ne Yakob mmabarima a wɔwoo wɔn wɔ Paddan-Aram no.\n27Akyiri yi no, Yakob baa nʼagya Isak nkyɛn wɔ Mamrɛ wɔ Kiriat-Arba, a ɛno ara ne Hebron, faako a Abraham ne Isak tenaa sɛ ahɔho no. 28Isak dii mfe ɔha ne aduɔwɔtwe. 29Isak wu ma wɔfaa no kɔkaa ne mpanyimfo ho; na wabɔ akwakoraa posoposo. Ne mmabarima Esau ne Yakob na wosiee no.\nAKCB : 1 Mose 35


Wiase Nsɛm—Asase ne Ɛso Nneɛma | Nyan! June 2015\nKENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kikaonde Kikuyu Kinyarwanda Kirghiz Kirundi Korean Lingala Lithuanian Luvale Macedonian Malagasy Maltese Myanmar Norwegian Oromo Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Yoruba Zulu\nAsase ne Ɛso Nneɛma\nAsase ma yɛnya mframa, aduane ne nsupa. Nanso sɛe ara na nnipa resɛe nnepa a atwa yɛn ho ahyia no. Nyansahufo rehwɛ nea wɔbɛtumi ayɛ asɔ ano.\nNhwehwɛmu bi a wɔyɛe ada no adi sɛ nsupa pii wɔ po ase. Vincent Post a ɔwɔ Flinders University wɔ Adelaide kaa sɛ: “Bere bi a atwam no, na ɛpo nyiri mma soro sɛ nnɛ. Enti sɛ wokɔ mpoano a, na asase da hɔ yantam. Saa bere no, gye sɛ nsuo atɔ ansa na wɔahu sɛ ɛpo no ayiri. Nanso seesei, ɛpo no ayiri afa nsase pii ma akɔdi po ase.” Nyansahufo gye di sɛ bere bi bɛba a wɔbɛtumi de nsupa a ɛwɔ po ase no aboa nnipa bɛboro ɔpepem 700 a wɔnnya nsupa nnom no.\nBere bi a atwam no, na mmoa ahorow pii wɔ Sahara Anhweatam so. Nanso nnɛ, bebree ase ahyɛ. Kakra a aka no nso abɔ wɔn ho adwaa wɔ mmeae kakraa bi. Ntawntawdi a ɛrekɔ so wɔ aman ahorow so ne ahayɔ ka ho bi na aba saa. Nanso biribi foforo wɔ hɔ. Sɛnea mmoa ahorow ahorow wɔ kwae mu no, saa ara na ɛte wɔ anhweatam so. Nanso nnipa bi ayɛ nhwehwɛmu ahu sɛ “nea ɛrekɔ so wɔ anhweatam so no, nyansahufo mfa wɔn adwene nsi so pii efisɛ wɔnnya sika a wɔde bɛyɛ mu nhwehwɛmu.” Wei nti, mmoa a wɔwɔ anhweatam so no ase rehyɛ, nanso ayɛ den ama bammɔfo a wɔhwɛ ɔdomankoma agyapade so sɛ wɔbɛbɔ wɔn ho ban.\nAkontaabu kyerɛ sɛ woyi nnipa 8 biara a wɔwui wɔ afe 2012 mu si hɔ a, wɔn mu 1 deɛ mframa bɔne na ɛkum no. Wiase Nyinaa Akwahosan Ahyehyɛde no ka sɛ, “seesei mframa bɔne ne ɔhaw baako a ɛredi nnipa nya paa.”\nSUSU HO: Nnipa a wɔwɔ adwempa rebɔ mmɔden sɛ wɔbɛhwɛ na yɛn asase yi ne ɛso nneɛma ansɛe, nanso ɛnyɛ yie. Adɛn ntia?—Yeremia 10:23.\nNnipa Bɛtetew Asase Apansam no Anaa?\nSɛnea nkurɔfo resɛe asase ne nea ɛbɛkɔ akɔwie nyinaa, Bible kaa ho asɛm too hɔ.


27 Afei Mose ne Israel mpanyimfo no ka kyerɛɛ ɔman no sɛ: “Monhwɛ sɛ mubedi mmara nsɛm a mede rema mo nnɛ yi mu biara so.+ 2 Da a mubetwa Yordan+ akɔ asase a Yehowa mo Nyankopɔn de ama mo no so no, monhyehyɛ abo akɛse nsi hɔ na momfa akado nka ho fitaa. 3 Sɛ mutwa kodu hɔ a,+ monkyerɛw mmara yi mu nsɛm nyinaa ngu so+ na moakɔtena asase a Yehowa mo Nyankopɔn de ama mo a nufusu ne ɛwo sen wɔ so no so, sɛnea Yehowa mo agyanom Nyankopɔn ka kyerɛɛ mo no.+ 4 Enti sɛnea merehyɛ mo nnɛ yi no, sɛ mutwa Yordan wie a, monhyehyɛ abo yi nsi Bepɔw Ebal+ so, na momfa akado nka ho fitaa.+ 5 Bio nso, fa abo si afɔremuka wɔ hɔ ma Yehowa wo Nyankopɔn. Mfa dade biara nka.+ 6 Fa abo amuamu si afɔremuka ma Yehowa wo Nyankopɔn, na bɔ ɔhyew afɔre ma Yehowa wo Nyankopɔn wɔ so.+ 7 Afei bɔ asomdwoe afɔre+ na di wɔ hɔ,+ na gye w’ani wɔ Yehowa wo Nyankopɔn anim.+ 8 Na kyerɛw mmara yi mu nsɛm nyinaa gu abo no so,+ na ma emu nna hɔ.”+ 9 Afei Mose ne Lewifo asɔfo no ka kyerɛɛ Israelfo nyinaa sɛ: “Israelfo, monyɛ komm na muntie. Ɛnnɛ moabɛyɛ Yehowa mo Nyankopɔn man.+ 10 Muntie Yehowa mo Nyankopɔn asɛm, na munni ne mmara nsɛm+ ne n’ahyɛde+ a mede rema mo nnɛ yi so.” 11 Saa da no, Mose toaa so ka kyerɛɛ ɔman no sɛ: 12 “Sɛ mutwa Yordan wie a, eyinom na wobegyina Bepɔw Gerisim+ so ahyira ɔman no: Simeon, Lewi, Yuda, Isakar, Yosef, ne Benyamin. 13 Na eyinom nso na wobegyina Bepɔw Ebal+ so adome:+ Ruben, Gad, Aser, Sebulon, Dan, ne Naftali. 14 Afei Lewifo no mma wɔn nne so nka mma Israelni biara nte sɛ:+ 15 “‘Nnome nka obiara a ɔyɛ ohoni a wɔasen anaa nea wɔagu,+ Yehowa akyide+ a odwumfo de ne nsa ayɛ,+ a ɔde besi kokoam.’ (Na ɔman no nyinaa nnye so sɛ, ‘Amen!’)+ 16 “‘Nnome nka nea obebu ne papa anaa ne maame animtiaa.’+ (Na ɔman no nyinaa nka sɛ, ‘Amen!’) 17 “‘Nnome nka nea opia ne yɔnko hye kɔ akyi.’+ (Na ɔman no nyinaa nka sɛ, ‘Amen!’) 18 “‘Nnome nka nea ɔbɛma onifuraefo ayera kwan.’+ (Na ɔman no nyinaa nka sɛ, ‘Amen!’) 19 “‘Nnome nka nea obu ɔhɔho,+ agyanka ne okunafo+ atɛnkyea.’+ (Na ɔman no nyinaa nka sɛ, ‘Amen!’) 20 “‘Nnome nka nea ɔne ne papa yere bɛda, efisɛ wayi ne papa nkataho.’+ (Na ɔman no nyinaa nka sɛ, ‘Amen!’) 21 “‘Nnome nka nea ɔne aboa bɛda.’+ (Na ɔman no nyinaa nka sɛ, ‘Amen!’) 22 “‘Nnome nka nea ɔne ne nuabea, ne papa anaa ne maame ba, bɛda.’+ (Na ɔman no nyinaa nka sɛ, ‘Amen!’) 23 “‘Nnome nka nea ɔne n’asebea bɛda.’+ (Na ɔman no nyinaa nka sɛ, ‘Amen!’) 24 “‘Nnome nka nea ɔkɔtɛw baabi de ade bɔ ne yɔnko kum no.’+ (Na ɔman no nyinaa nka sɛ, ‘Amen!’) 25 “‘Nnome nka nea ogye adanmude kum ɔkra a onni fɔ.’+ (Na ɔman no nyinaa nka sɛ, ‘Amen!’) 26 “‘Nnome nka nea ɔremfa mmara yi nyɛ adwuma.’+ (Na ɔman no nyinaa nka sɛ, ‘Amen!’)


Akwan a Yɛfa so Ka Asɛm No—Akwan a Yɛafa so Aka Asɛm no Akyerɛ Nkurɔfo | Onyankopɔn Ahenni\nOnyankopɔn nkurɔfo afa akwan ahorow so sɛnea ɛbɛyɛ a wɔbɛka asɛm no akyerɛ nnipadɔm\n1, 2. (a) Ɔkwan bɛn na Yesu faa so sɛnea ɛbɛyɛ a obetumi akasa akyerɛ nnipadɔm bi? (b) Ɔkwan bɛn so na Kristo asuafo anokwafo adi ne nhwɛso akyi, na dɛn ntia?\nNÁ NNIPAKUW bi atwa Yesu ho ahyia wɔ ɔtare bi ho, nanso ɔforoo ɔkorow bi, na ɔtwe kɔɔ akyiri kakra. Dɛn ntia? Ná onim sɛ mframa a ɛwɔ nsu no so no bɛma ne nne agyigye kɛse ma nnipadɔm no atumi ate ne nsɛm no yiye.—Monkenkan Marko 4:1, 2.\n2 Aka mfe bi ma wɔawo Ahenni no ne Ahenni no awo akyi no, Kristo asuafo anokwafo dii ne nhwɛso akyi, na wɔfaa abɛɛfo akwan so maa nnipa pii tee Ahenni no ho asɛmpa no. Bere a Onyankopɔn nkurɔfo hui sɛ mmere redan na mfiridwuma renya nkɔanim no, wɔkɔɔ so hwehwɛɛ akwan foforo a wɔbɛfa so aka asɛm no wɔ Ɔhene no akwankyerɛ ase. Yɛpɛ sɛ yɛka asɛm no kyerɛ nnipa dodow biara a yebetumi ansa na awiei no aba. (Mat. 24:14) Ɛmfa ho mmeae a nkurɔfo te no, momma yensusuw akwan bi a yɛafa so aka asɛm no akyerɛ wɔn no ho nhwɛ. Afei nso, yɛbɛhwɛ sɛnea yebetumi asuasua gyidi a wɔn a wɔtrɛw asɛmpa no mu wɔ Bible Asuafo no mmere so daa no adi no.\nAkwan a Yɛfa so Ka Asɛm no Kyerɛ Nnipadɔm\n3. Dɛn nti na atesɛm nkrataa a na yɛde di dwuma no hyɛɛ wɔn a wɔn ani nnye nokware no ho no abufuw?\n3 Atesɛm nkrataa. Ná Onua Russell ne ne mfɛfo no atintim Ɔwɛn-Aban no fi afe 1879 mu, na na wɔnam so de Ahenni no ho asɛm akɔma nnipa pii. Nanso, aka mfe du ma afe 1914 aba no, ɛyɛɛ te sɛ nea Kristo ma wɔyɛɛ nsakrae wɔ akwan a wɔfa so ka asɛmpa no mu sɛnea ɛbɛyɛ a nnipa pii bɛte. Saa nsakrae no fii ase wɔ afe 1903 mu. Saa afe no, Ɔbenfo E. L. Eaton a ɔkasa ma Protestantfo asɔfokuw bi a ɛwɔ Pennsylvania no ka kyerɛɛ Charles Taze Russell sɛ, ɔne no nhyia mu na obiara nkyerɛ n’adwene wɔ Bible nkyerɛkyerɛ ahorow bi ho. Eaton kae wɔ krataa bi a ɔkyerɛw kɔmaa Russell no mu sɛ: “Misusuw sɛ sɛ yehyiam wɔ baguam na yɛn mu biara kyerɛ n’adwene wɔ nsɛm a yɛn adwene nhyia wɔ ho no ho a, . . . ɔmanfo ani begye ho kɛse.” Russell ne ne mfɛfo no nso nyaa adwene sɛ ɔmanfo ani begye ho, enti wɔyɛɛ nhyehyɛe sɛ wɔde nea ɛbɛkɔ so no nyinaa bɛba atesɛm krataa a agye din a wɔfrɛ no The Pittsburgh Gazette no mu. Nnipa pii ani begyee saa nsɛm a na wɔde ba atesɛm krataa no mu no ho, na nokwasɛm a ɛwɔ Bible mu ho nkyerɛkyerɛmu a Russell de mae no kaa nkurɔfo koma araa ma atesɛm krataa no kae sɛ wobetintim Russell kasa ahorow no dapɛn biara. Hwɛ sɛnea ɛbɛyɛ sɛ saa nsɛm no hyɛɛ wɔn a na wɔn ani nnye nokware no ho no abufuw!\nEduu afe 1914 no, na atesɛm nkrataa bɛboro 2,000 na wotintim Bible mu ɔkasa ahorow a Russell ma no\n4, 5. Su bɛn na Russell daa no adi, na dɛn na wɔn a wɔde asɛyɛde ahyehyɛ wɔn nsa wɔ asafo no mu no betumi ayɛ de asuasua no?\n4 Ankyɛ koraa na atesɛm nkrataa pii ani begyee ho sɛ wobetintim Russell kasa ahorow no. Eduu afe 1908 no, Ɔwɛn-Aban no bɔɔ amanneɛ sɛ wotintim Bible mu ɔkasa no wɔ “atesɛm nkrataa dubiako mu daa.” Nanso, anuanom bi a wonim atesɛm nkrataa tintim ho adwuma de nyansahyɛ bi maa Russell sɛ, sɛ oyi Asafo adwumayɛbea no fi Pittsburgh kɔ kurow a agye din mu a, atesɛm nkrataa pii betintim ne nsɛm a egyina Bible so no. Bere a Russell susuw saa afotu yi ne nsɛm foforo nso ho no, oyii adwumayɛbea no kɔɔ Brooklyn, New York, wɔ afe 1909 mu. Dɛn na efii mu bae? Bere a wotu kɔɔ hɔ asram kakraa bi akyi no, atesɛm nkrataa bɛyɛ 400 na na wotintim Russell kasa ahorow no, na na pii bɛka ho bere nyinaa. Eduu bere a wɔde Ahenni no sii hɔ wɔ afe 1914 mu no, na atesɛm nkrataa bɛboro 2,000 na wotintim ɔkasa ahorow a Russell ma, na na wotintim wɔ kasa ahorow anan mu!\n5 Asuade titiriw bɛn na yenya fi nea Russell yɛe no mu? Ɛsɛ sɛ wɔn a wɔama wɔn tumi wɔ Onyankopɔn ahyehyɛde no mu nnɛ no bɔ mmɔden suasua Russell ahobrɛase no bi. Ɔkwan bɛn so? Sɛ wopɛ sɛ wusi gyinae titiriw bi a, susuw afotu a afoforo de ma wo no ho.—Monkenkan Mmebusɛm 15:22.\n6. Ɔkwan bɛn so na nokware no a wotintimii wɔ atesɛm nkrataa mu no kaa obi?\n6 Ahenni no ho nokwasɛm a wotintimii wɔ saa atesɛm nkrataa no mu no sesaa nkurɔfo abrabɔ. (Heb. 4:12) Nnipa pii a wodii kan huu nokware no wɔ atesɛm nkrataa mu no mu biako ne Onuawa Ora Hetzel a ɔbɔɔ asu wɔ afe 1917 mu no. Ora ka sɛ, “Mewaree akyi no, mekɔsraa me maame wɔ Rochester, Minnesota. Bere a miduu hɔ no, mihui sɛ me maame retwitwa nsɛm bi afi atesɛm krataa bi mu. Ná ɛyɛ ɔkasa ahorow a Russell ama. Me maame kaa nneɛma a wasua afi ɔkasa ahorow no mu kyerɛɛ me.” Ora gyee nokware no ho asɛm a ɔtee no toom, na ɔde mfe bɛyɛ aduosia kaa Onyankopɔn Ahenni no ho asɛm bere nyinaa.\n7. Dɛn nti na wɔn a na wodi ahyehyɛde no anim no san susuw atesɛm nkrataa a wɔde di dwuma no ho?\n7 Wɔ afe 1916 no, nneɛma atitiriw abien bi maa wɔn a wodi ahyehyɛde no anim no san susuw atesɛm nkrataa a wɔfa so trɛw asɛmpa no mu no ho. Nea edi kan no, Ɔko Kɛse a na ɛrekɔ so saa bere no ma ɛyɛɛ den sɛ wobenya nneɛma a wɔde tintim nhoma. Wɔ afe 1916 no, atesɛm nkrataa adwumayɛbea a ɛwɔ Britain baa dwumadibea no de nsɛnnennen a wɔrehyia ho amanneɛbɔ mae sɛ: “Seesei, atesɛm nkrataa bɛyɛ 30 pɛ na wotintim Bible mu ɔkasa ahorow no. Esiane sɛ nkrataa bo rekɔ so yɛ den nti, ɛrenkyɛ, atesɛm nkrataa no dodow so betumi atew koraa.” Nea ɛto so abien ne Onua Russell a owui wɔ October 31, 1916 no. Enti, Ɔwɛn-Aban a ɛbae wɔ December 15, 1916 no bɔɔ amanneɛ sɛ: “Seesei a Onua Russell afi mu yi, yebegyae Bible mu ɔkasa a yɛde ba atesɛm nkrataa mu no koraa.” Ɛwom sɛ saa kwan a yɛfa so ka asɛm no baa awiei de, nanso akwan foforo te sɛ “Photo-Drama of Creation” no maa asɛmpa no mu kɔɔ so trɛwee kɛse.\n8. Nnwuma bɛn na wɔyɛe wɔ “Photo-Drama of Creation” no ho?\n8 Sini a wɔde di adanse. Russell ne ne mfɛfo no de mfe bɛyɛ abiɛsa na ɛyɛɛ “Photo-Drama of Creation” no ho adwuma, na woyii no adi wɔ afe 1914 mu. (Mmeb. 21:5) Ná Drama no yɛ ade foforo koraa. Ná ɛyɛ sini a nnipa ne mmoa kekã wɔn ho wom na wɔte wɔn nne nnyigyei, na na mfonini a ɛnkeka ne ho nso wom. Nnipa ɔhaha pii na wɔyɛɛ nsɛm a esisii wɔ Bible mu no ho ɔyɛkyerɛ ahorow ma wotwaa ho mfonini, na wotwaa mmoa nso mfonini kaa ho. Amanneɛbɔ bi a ɛbae wɔ afe 1913 mu no kae sɛ, “Sini no fã a ɛfa Noa ho a nnipa ne mmoa a wɔwom kekã wɔn ho na yɛte wɔn nne nnyigyei no de, wɔkɔɔ mmoa yɛmmea kɛse bi na wokotwaa mmoa pii mfonini de yɛe.” Nanso, sini no mu mfonini a ɛnkekã ne ho no de, mfoniniyɛfo a wɔwɔ London, New York, Paris, ne Philadelphia na wɔde wɔn nsa yɛɛ emu biara.\n9. Dɛn nti na wɔde sika ne bere pii yɛɛ “Photo-Drama” no?\n9 Dɛn nti na wɔde sika ne bere pii yɛɛ “Photo-Drama” no? Tirimbɔ bi a wɔyɛe wɔ afe 1913 nhyiam ahorow ase no kyerɛkyerɛɛ mu sɛ: “Ade a agye Amerikafo adwene kɛse ne atesɛm nkrataa mu mfonini ahorow a ebi yɛ asereseresɛm ne sini ahorow a emu nnipa ne mmoa kekã wɔn ho no. Sɛnea ɔmanfo no ani agye saa nneɛma no ho kɛse ne sɛnea ama wɔate nneɛma ase wɔ akwan ahorow so no ama yɛahu sɛ ɛfata koraa sɛ yɛn a yɛyɛ asɛmpakafo a yɛde Bible kyerɛkyerɛ no de sini a emu nnipa ne mmoa kekã wɔn ho ne nea ɛnkekã ne ho bedi dwuma wɔ ɔkwan a etu mpɔn so.”\nAtifi: Afiri a wɔde yi “Photo-Drama” no; ase hɔ: “Photo-Drama” no mu mfonini\n10. Woyii “Photo-Drama” no kɔɔ akyiri koduu he?\n10 Wɔ afe 1914 mu no, da biara na woyi “Photo-Drama” no wɔ nkurow 80 mu. Nnipa bɛyɛ ɔpepem awotwe na wɔhwɛɛ bi wɔ United States ne Canada. Saa afe no ara mu no, woyii “Photo-Drama” no wɔ Australia, Britain, Denmark, Finland, Germany, New Zealand, Norway, Sweden, ne Switzerland. Wɔsan yɛɛ saa sini yi foforo a na emu mfonini nnɔɔso; woyii mfonini no fã a nnipa ne mmoa a wɔwom kekã wɔn ho no fii mu, na na woyi wɔ nkurow nketewa mu. Ná wɔfrɛ sini no fã yi “Eureka Drama.” Ná ɛho ka nnɔɔso, na na ɛnyɛ den nso sɛ wode betu kwan. Eduu afe 1916 no, na wɔakyerɛ “Photo-Drama” no anaa “Eureka Drama” no ase kɔ Armeniafo, Dano-Norwegiafo, Francefo, Germanfo, Greecefo, Italiafo, Polandfo, Spainfo, ne Swedenfo kasa mu.\nWɔ afe 1914 no, woyii “Photo-Drama” no wɔ asa ahorow a nnipa ahyɛ so mã so\n11, 12. Ɔkwan bɛn so na “Photo-Drama” no kaa aberante bi koma, na nhwɛso bɛn na ɔyɛe?\n11 “Photo-Drama” a wɔkyerɛɛ ase kɔɔ Francefo kasa mu no kaa Charles Rohner, a na wadi mfe 18 no koma paa. Charles kae sɛ, “Woyii wɔ me kurom—Colmar, Alsace, a ɛwɔ France. Mfiase pɛɛ na m’ani gyee Bible mu nokware a emu da hɔ a wɔdaa no adi no ho.”\n12 Eyi nti, Charles bɔɔ asu wɔ afe 1922 mu, na ɔde ne ho hyɛɛ bere nyinaa som adwuma no mu. Nnwuma a wodii kan de hyɛɛ ne nsa no mu biako ne sɛ ɔbɛboa ma wɔayi “Photo-Drama” no akyerɛ nkurɔfo wɔ France. Bere a Charles reka nnwuma a wɔde maa no ho asɛm no, ɔkae sɛ: “Wɔde nnwuma pii hyɛɛ me nsa a ebi ne sɛ memmɔ sanku, menhwɛ sika so, na mensan nhwɛ nhoma so. Wɔsan maa me adwuma sɛ menhwɛ mma atiefo nyɛ komm ansa na wɔafi dwumadi no ase. Ná yɛkyekyɛ nhoma nso bere a yɛregye yɛn ahome no. Afei na yɛde asa no fã bi hyɛ onua anaa onuawa biara a ɔwɔ hɔ nsa. Ná wɔn mu biara kura nhoma pii a ɔkyekyɛ ma atiefo a wɔwɔ ɔfã a wɔde ahyɛ ne nsa no. Afei nso, na apon a nhoma ayɛ so mã sisi asa no kwan biara ano.” Wɔ afe 1925 mu no, wɔtoo nsa frɛɛ Charles sɛ ɔmmɛsom wɔ Betel wɔ Brooklyn, New York. Wɔ hɔ no, wɔma odii nnwontofo a wɔwɔ radio adwumayɛbea a na wɔabue no foforo a wɔfrɛ no WBBR no anim. Sɛ yesusuw nhwɛso a Onua Rohner yɛe no ho a, yebetumi abisa yɛn ho sɛ, ‘So mayɛ krado sɛ megye dwumadi biara a wɔde bɛhyɛ me nsa a ɛbɛma Ahenni nkrasɛm no mu atrɛw no atom?’—Monkenkan Yesaia 6:8.\n13, 14. Ɔkwan bɛn so na wɔnam radio so trɛw asɛmpa no mu? (Hwɛ nnaka a nsɛmti ne “ Dwumadi Ahorow a Ɛkɔɔ so Wɔ WBBR” ne “ Nhyiam Titiriw Bi” no nso.)\n13 Radio. Wɔ afe 1920 mfe no mu no, “Photo-Drama” dwumadi no fii ase kɔɔ fam, na radio bɛyɛɛ ɔkwan titiriw a wɔfa so trɛw Ahenni no ho asɛmpa no mu. Wɔ April 16, 1922 no, Onua Rutherford maa ɔkasa wɔ radio so wɔ Metropolitan Opera House a ɛwɔ Philadelphia, Pennsylvania. Ná eyi ne bere a edi kan a ɔmaa ɔkasa wɔ hɔ. Nnipa bɛyɛ 50,000 na wotiee ne kasa a asɛmti ne “Ɔpepem Pii a Wɔte Ase Nnɛ no Renwu Da” no. Ɛno akyi, wɔ afe 1923 no, wotiee nhyiam ase kasa wɔ radio so nea edi kan koraa. Wɔn a wodi ahyehyɛde no anim no sii gyinae sɛ, ɛyɛ papa sɛ yebebue yɛn ankasa radio adwumayɛbea de aka radio adwumayɛbea ahorow a wotua ho ka no ho. Enti, wobuee bi wɔ Staten Island, New York, na wɔtoo din WBBR; February 24, 1924, ne da a edi kan a wɔkasae wɔ so.\nWɔ afe 1922 no, nnipa bɛyɛ 50,000 na wotiee ɔkasa a asɛmti ne “Ɔpepem Pii a Wɔte Ase Nnɛ no Renwu Da” no\n14 Bere a Ɔwɛn-Aban a ɛbae December 1, 1924 no rekyerɛkyerɛ nea enti a wobuee WBBR no mu no, ɛkae sɛ: “Yegye di sɛ radio yɛ adwinnade a etu mpɔn sen biara na ɛho ka nso nnɔɔso koraa a yebetumi afa so atrɛw nokware no mu a yennya mfa nnii dwuma.” Afei ɛde kaa ho sɛ: “Sɛ Awurade pɛ sɛ yebue radio adwumayɛbea ahorow de trɛw nokware no mu a, n’ankasa bɛkyerɛ yɛn ɔkwan a yɛbɛfa so anya sika de ayɛ saa.” (Dw. 127:1) Eduu afe 1926 no, na Yehowa nkurɔfo wɔ radio adwumayɛbea ahorow asia. Ná emu abien wɔ United States—WBBR wɔ New York, ɛnna nea wɔfrɛ no WORD no bɛn Chicago. Ná anan a aka no wɔ Canada amantam—Alberta, British Columbia, Ontario, ne Saskatchewan—mu.\nDWUMADI AHOROW A ƐKƆƆ SO WƆ WBBR\nWƆBƆƆ Bible mu ɔkasa ahorow ne nnwom wɔ WBBR radio no so. Afei nso, na wɔyɛ dwumadi bi te sɛ “Wiase Nsɛm” wɔ so. Ná anuanom boaboa nsɛm a wɔde yɛ saa dwumadi no ano fi aman ahorow so. Wɔtoo dwumadi foforo bi nso din sɛ “Bible Mu Ɔkasa a Mmabun Ma.” Ná wɔfrɛ dwumadi foforo bi nso sɛ “Ofie Bible Adesua Bere.” Wɔ saa dwumadi yi mu no, Adansefo no kyerɛɛ sɛnea abusua bɛbom asua Bible. Ná wɔbɔ Bible drama mu nsɛm nso wɔ WBBR, na na wɔyɛ Yehowa nkurɔfo ho nsɛm a wodii wɔ asɛnnibea nkyɛe no nso ho ɔyɛkyerɛ ma wotie. Saa ɔyɛkyerɛ ahorow no ma ɛdaa adi sɛ asɔfo no na na wɔma wɔsɔre tia yɛn, na ɛmaa nkurɔfo huu atemmufo a na wonni yɛn ho adwempa no nyinaa.\n15, 16. (a) Asɔfo a na wɔwɔ Canada no yɛɛ wɔn ade dɛn wɔ dawuru a na yɛrebɔ wɔ radio so no ho? (b) Ɔkwan bɛn so na ɔkasa ahorow a wɔmae wɔ radio so ne afie afie asɛnka adwuma no boa maa adwuma no kɔɔ so?\n15 Kristoman mu asɔfo tee Bible mu nokware no ho dawuru a na yɛrebɔ wɔ radio so wɔ baabiara no. Albert Hoffman, a na onim adwuma a yɛyɛ wɔ radio adwumayɛbea a ɛwɔ Saskatchewan, Canada no kae sɛ: “Nnipa pii behuu Bible Asuafo no [sɛnea na wɔfrɛ Yehowa Adansefo saa bere no]. Wɔnam radio so dii adanse kɛse kosii afe 1928 mu. Saa bere no, asɔfo no hyɛɛ aban mpanyimfo ma wogyee Bible Asuafo no radio adwumayɛbea a ɛwɔ Canada nyinaa ho tumi krataa fii wɔn nsam.”\n16 Ɛmfa ho sɛ wɔtotoo yɛn radio adwumayɛbea a ɛwɔ Canada nyinaa mu no, wɔkɔɔ so maa Bible mu ɔkasa wɔ radio adwumayɛbea a wotua ho ka no so. (Mat. 10:23) Nea ɛbɛyɛ na nnipa pii atie ɔkasa ahorow no, wɔde radio adwumayɛbea ahorow a yetua sika ma wɔbɔ Bible mu nokware no ho dawuru no din baa Ɔwɛn-Aban ne The Golden Age (a seesei wɔfrɛ no Nyan!) no mu sɛnea ɛbɛyɛ a sɛ adawurubɔfo kɔ afie afie asɛnka a wɔbɛhyɛ nkurɔfo nkuran ma wɔatie ɔkasa ahorow no wɔ radio adwumayɛbea ahorow a ɛwɔ wɔn mpɔtam no so. Dɛn na efii mu bae? Bulletin a ɛbae wɔ January 1931 no kae sɛ: “Radio so dwumadi no ahyɛ anuanom nkuran paa wɔ afie afie asɛnka adwuma no mu. Yɛn nsa aka amanneɛbɔ pii wɔ Betel sɛ nkurɔfo atie ɔkasa a yɛma wɔ radio so no, na esiane Bible mu ɔkasa a Onua Rutherford ma wɔ radio so no nti, wɔayɛ krado paa sɛ wobegye nhoma a yɛde ma wɔn no.” Bulletin no kaa ɔkasa ahorow a wɔma wɔ radio so ne afie afie adwuma no ho asɛm sɛ ɛyɛ “akwan abien a etu mpɔn a Awurade ahyehyɛde no nam so retrɛw asɛmpa no mu.”\nAfe 1931 ne afe a wɔde nsɛm faa radio so kɔɔ aman pii so sen bere biara. Wɔde nhyiam titiriw a wɔyɛe July 24-30 wɔ Columbus, Ohio, U.S.A., no mu nsɛm bi faa radio dwumadibea ahorow bɛboro 450 so kɔɔ Australia, Canada, Europa, ne United States. Saa nhyiam no ase na yegyee edin Yehowa Adansefo no too mu.\n17, 18. Ɛwom sɛ nneɛma sesae de, nanso ɔkwan bɛn so na wɔkɔɔ so de radio dii dwuma?\n17 Wɔ afe 1930 mfe no mu no, wɔsɔre tiaa dwumadi a yɛyɛ wɔ radio so tua ho ka no. Enti, ɛrekɔ afe 1937 awiei no, Yehowa nkurɔfo sakraa ɔkwan a wɔfa so ka asɛm no mu ma ɛne sɛnea na nneɛma rekɔ so no hyiae. Wogyaee ɔkasa ahorow a na wɔma wɔ radio so tua ho ka no, na wɔde wɔn adwene sii afie afie asɛnka no so kɛse. * Eyi nyinaa akyi no, wɔkɔɔ so de radio dii dwuma kɛse de trɛw Ahenni no ho asɛm no mu kɔɔ mmeae a ɛwɔ akyirikyiri ne mmeae a ɛyɛ den sɛ wɔbɛka asɛm no. Sɛ nhwɛso no, efi afe 1951 besi afe 1991 no, wɔkɔɔ so bɔɔ Bible mu ɔkasa wɔ radio adwumayɛbea bi a ɛwɔ West Berlin, Germany, so sɛnea ɛbɛyɛ a wɔn a wɔwɔ kan East Germany no bɛte Ahenni no ho asɛm no. Efi afe 1961 ne ɛno akyi bɛboro mfe aduasa no, wɔde simma 15 kaa Bible mu nokware no ho asɛm dapɛn biara wɔ ɔman no radio so wɔ Suriname a ɛwɔ Amerika Anafo fam no. Efi afe 1969 besi 1977 no, ahyehyɛde no kyeree Bible mu nsɛmti bɛboro 350 a wɔakyerɛkyerɛ mu guu mpaawa so de yɛɛ dwumadi bi wɔ radio so a na wɔato din “Kyerɛw Nyinaa Ye.” Wɔbɔɔ saa dwumadi yi ho dawuru wɔ radio adwumayɛbea 291 so wɔ amantam 48 mu wɔ United States. Wɔ afe 1996 no, na wɔyɛ dwumadi bi a wɔato din “Wo Bible Nsɛmmisa Ho Mmuae” dapɛn biara wɔ radio adwumayɛbea bi a ɛwɔ Apia a ɛyɛ ɔman a wɔfrɛ no Samoa a ɛwɔ South Pacific ahenkurow mu no so.\n18 Bere a afeha a ɛto so 20 reba n’awiei no, na radio nyɛ ɔkwan titiriw a wɔnam so trɛw asɛmpa no mu bio. Nanso, mfiridwuma ho nimdeɛ foforo puei a ama asɛmpa no atumi adu nnipa pii nkyɛn sen bere biara.\n19, 20. Dɛn nti na Yehowa nkurɔfo ayɛ jw.org, na adepa bɛn na afi mu aba? (Hwɛ adaka a n’asɛmti ne “ JW.ORG” no nso.)\n19 Intanɛt. Eduu afe 2013 no, na nnipa a wɔboro ɔpepepem 2.7, kyerɛ sɛ, nnipa a wɔwɔ wiase nyinaa mu bɛyɛ ɔha mu nkyem 40 na wɔkɔ Intanɛt so. Sɛnea akontaabu bi kyerɛ no, nnipa bɛyɛ ɔpepepem abien na wonya Intanɛt wɔ mfiri ahorow te sɛ fon ne tablets so. Nnipa a wɔkɔ Intanɛt so wɔ wiase nyinaa no dodow rekɔ anim bere nyinaa. Nanso, Afrika paa na nnipa a wɔkɔ Intanɛt so no dodow rekɔ anim ntɛmntɛm. Nnipa a wotumi kɔ Intanɛt so wɔ Afrika no dodow boro ɔpepem 90. Saa nkɔso yi asesa akwan a nnipa pii fa so nya nsɛm no koraa.\n20 Efi afe 1997 na Yehowa nkurɔfo fii ase de Intanɛt dii dwuma. Wɔ afe 2013 no, na kasa bɛyɛ 300 na ɛwɔ Intanɛt dwumadibea jw.org hɔ, na na nhoma a emu nsɛm gyina Bible so a ɛwɔ kasa bɛboro 520 mu a wobetumi atwe bi nso wɔ hɔ. Da biara da no, nnipa kɔ yɛn Intanɛt dwumadibea hɔ bɛboro mpɛn 750,000. Video ahorow a nkurɔfo hwɛ akyi no, ɔsram biara, wɔtwe nhoma bɛboro ɔpepem 3 mu nsɛm ne nsɛmma nhoma bɛboro ɔpepem 4 mu nsɛm nyinaa, na nsɛm a wɔbɔ tie nso, wɔtwe ɔpepem 22.\n21. Dɛn na woasua afi Sina asɛm no mu?\n21 Intanɛt dwumadibea yi abɛyɛ ɔkwan a etu mpɔn kɛse a yɛnam so trɛw Onyankopɔn Ahenni no ho asɛmpa no mu, na ama asɛmpa no adu aman a wɔabara asɛnka adwuma no wɔ hɔ no mpo mu. Sɛ nhwɛso no, wɔ afe 2013 mfiase no, ɔbarima bi a wɔfrɛ no Sina huu jw.org a ɛyɛ yɛn Intanɛt dwumadibea no, na ɔfrɛɛ yɛn adwumayɛbea ti a ɛwɔ United States no bisaa nsɛm pii faa Bible ho. Dɛn nti na saa asɛm yi yɛ nwonwa? Sina yɛ Kramoni, na ɔte akuraa bi a ɛwɔ akyirikyiri wɔ ɔman bi a wɔabara Yehowa Adansefo adwuma no denneennen wɔ hɔ mu. Esiane sɛ Sina frɛɛ adwumayɛbea ti no nti, wɔyɛɛ Bible adesua ho nhyehyɛe ma ɔne Ɔdansefo bi a ɔwɔ United States suaa ade mprenu dapɛn biara. Wɔnam Intanɛt video so na esuaa ade.\nDODOW A WƆTWE ƆSRAM BIARA:\nVideo ntiantiaa bɛyɛ ɔpepem 3, nhoma ɔpepem 3, ne nsɛmma nhoma ɔpepem 4 mu nsɛm nyinaa, ne nsɛm a wɔbɔ tie ɔpepem 22\nMPƐN DODOW A WƆKƆ HƆ:\nDa biara, nnipa kɔ jw.org so bɛboro mpɛn 750,000\nKASA A ƐWƆ DWUMADIBEA HA:\nWubetumi ayɛ nhwehwɛmu wɔ kasa bɛboro 300 mu\nWubetumi atwe mu nsɛm wɔ kasa bɛboro 520 mu\nDodow a wɔatwe besi afe 2013\nAnkorankoro a Yɛbɛkyerɛkyerɛ Wɔn\n22, 23. (a) So akwan ahorow a yɛafa so aka asɛm no akyerɛ nnipadɔm no abesi afie afie asɛnka no ananmu anaa? (b) Dɛn na ɛkyerɛ sɛ Ɔhene no ahyira yɛn adwuma no so?\n22 Akwan a yɛafa so aka asɛm no akyerɛ nnipadɔm a emu bi ne atesɛm nkrataa, “Photo-Drama,” radio so dwumadi, ne Intanɛt dwumadibea no mu biara nni hɔ a na adwene a ɛwɔ akyi ne sɛ yɛde besi afie afie asɛnka adwuma no ananmu. Dɛn ntia? Efisɛ Yehowa nkurɔfo di nhwɛso a Yesu yɛe no akyi. Ɛnyɛ nnipadɔm nko na Yesu kaa asɛm no kyerɛɛ wɔn, na mmom odii ankorankoro nso adanse. (Luka 19:1-5) Yesu tetee n’asuafo no nso ma wɔyɛɛ saa ara, na ɔkyerɛɛ wɔn asɛm a ɛsɛ sɛ wɔka. (Monkenkan Luka 10:1, 8-11.) Sɛnea yesusuw ho wɔ nhoma yi Ti 6 no, wɔn a wodi ahyehyɛde no anim no hyɛ Yehowa asomfo mu biara nkuran bere nyinaa sɛ, wɔnkɔ nkurɔfo nkyɛn nkɔka asɛmpa no nkyerɛ wɔn.—Aso. 5:42; 20:20.\n23 Bɛyɛ mfe ɔha ni a wɔwoo Ahenni no, adawurubɔfo bɛboro ɔpepem 7.9 na wɔde nsi rekyerɛkyerɛ Onyankopɔn atirimpɔw ahorow mu akyerɛ afoforo. Akyinnye biara nni ho sɛ, Ɔhene no ahyira akwan ahorow a yɛafa so aka Ahenni no ho asɛm no so. Sɛnea yebehu wɔ nhoma yi ti a edi hɔ mu no, Ɔhene no asan nso ama yɛn nnwinnade a yɛde bɛtrɛw asɛmpa no mu akɔ aman, mmusuakuw, ne kasa nyinaa mu.—Adi. 14:6.\n^ nky. 17 Wɔ afe 1957 no, wɔn a wodi asafo no anim no sii gyinae sɛ wɔbɛto yɛn radio adwumayɛbea biako a aka, WBBR, a na ɛwɔ New York no mu.\nYɛde atesɛm nkrataa, radio, mfonini a yɛde di adanse, ne Intanɛt adi dwuma. Dɛn na afi mu aba a ɛma wugye di sɛ Ahenni no wɔ hɔ ampa?\nDɛn nti na yesi afie afie asɛnka adwuma no so dua?\nAKWAN BI A YƐAFA SO AKA ASƐM NO AKYERƐ NNIPADƆM\nƆkasa a wɔde ba atesɛm krataa mu\nKar a akasam si so\nNkrataa a wɔakyerɛkyerɛw so\nNkurow akɛse mu adansedi\n(Afe no kyerɛ bere a wofii ase de ɔkwan pɔtee bi dii dwuma)\n^ nky. 79 Ná mfonini a ɛwɔ “Photo-Drama” no mu nnipa ne mmoa no bi kekã wɔn ho.\nSɛ nkurɔfo bisa nsɛm wɔ asɛnka mu a, yɛbɛyɛ dɛn ne wɔn asusuw Kyerɛwnsɛm no ho ma atɔ asom? Hwɛ akwan mmiɛnsa a yebetumi afa so ama mmuae a ɛtɔ asom.\n‘‘Ná Ɛyɛ Asɛm a Ɛyɛ Dɛ Sen Asɛm Biara’


“Momfa Mfirifiri Mo Ho Korakora” | Adesua\nKENKAN WƆ Afrikaans Albanian Amharic Arabic Armenian Bicol Cebuano Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch English Estonian Ewe Finnish French Georgian German Greek Greenlandic Haitian Creole Hebrew Hiligaynon Hungarian Iloko Indonesian Italian Japanese Kinyarwanda Kirghiz Korean Kwanyama Latvian Lingala Lithuanian Malagasy Malay Myanmar Ndebele Ndonga Norwegian Oromo Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Shona Slovak Slovenian Spanish Swati Swedish Tagalog Thai Tsonga Tswana Turkish Twi Ukrainian Umbundu Venda Vietnamese Waray-Waray Xhosa Zulu\n“Monkɔ so nnya mo ho abotare na momfa mfirifiri mo ho korakora.”—KOL. 3:13.\nDɛn nti na ɛsɛ sɛ yɛde bɔne firi?\nMfatoho bɛn na Yesu yɛe a ɛma yehu sɛ ehia sɛ yɛde bɔne firi?\nSɛ yɛde bɔne firi a, mfaso bɛn na yenya?\n1, 2. Dɛn nti na ɛfata sɛ wususuw bɔne fafiri ho?\nBIBLE ma yehu adwene a Yehowa wɔ wɔ bɔne ho ne sɛnea ɔyɛ n’ade bere a obi ayɛ bɔne. Bio nso N’Asɛm ma yehu sɛ ɔde bɔne firi. Adesua a edi eyi anim no ma yehuu nea enti a Yehowa de Dawid ne Manase bɔne firii wɔn. Nea wɔyɛe no haw wɔn paa na wɔkaa wɔn bɔne kyerɛɛ Yehowa. Afei wonuu wɔn ho korakora na wosii wɔn bo sɛ wɔrenyɛ bɔne a ɛte saa bio. Eyi na ɛma wonyaa Yehowa anim dom.\n2 Afei momma yɛnhwɛ sɛnea yɛn ankasa betumi de afoforo mfomso afiri wɔn. Wo de, fa no sɛ nea Manase yɛe nti, wo busuani bi hweree ne nkwa. Wugye di sɛ anka wode befiri no? Eyi yɛ asɛm a ɛsɛ sɛ yesusuw ho efisɛ yɛte wiase bi a amumɔyɛsɛm, awudisɛm ne pɛsɛmenkominya abu so mu. Ɛnde, dɛn nti na ɛsɛ sɛ Kristofo sua sɛ wɔde bɔne befiri? Sɛ obi yɛ biribi tia wo a, dɛn na ɛbɛboa wo na woanya abotare na woayɛ nea ɛbɛsɔ Yehowa ani na wode onii no bɔne afiri no?\n3-5. (a) Mfatoho bɛn na Yesu yɛe a ɛkyerɛ sɛ ehia sɛ yɛde bɔne firi? (b) Dɛn na ɛsɛ sɛ yesua fi Yesu asɛm a ɛwɔ Mateo 18:21-35 no mu?\n3 Ɛsɛ sɛ yɛbɔ mmɔden sɛ yɛde yɛn nuanom Kristofo ne afoforo mfomso befiri wɔn. Sɛ yɛyɛ saa a, ɛbɛboa ma asomdwoe atena yɛne yɛn abusuafo, yɛn nnamfonom, ne nnipa foforo ntam. Bio nso ɛbɛboa ma asomdwoe atena yɛne Yehowa ntam. Bible boa yɛn ma yehu sɛ ɛyɛ Kristofo asɛde sɛ wɔde afoforo bɔne firi wɔn. Ebia wɔbɛfom yɛn mpɛn pii nanso ɛsɛ sɛ yɛde firi wɔn. Yesu de akoa bi a na ɔde ne wura ka yɛɛ mfatoho. Asɛm no boa yɛn ma yehu nea enti a ehia sɛ yɛde afoforo bɔne firi wɔn.\n4 Ná akoa no de ne wura ka. Na ɛka no sõ, na sɛ ɔka sɛ ɔretua a, anka ebegye nnafua ɔpepem 60 na ɔde ayɛ adwuma atua. Nanso ne wura de ka no nyinaa kyɛɛ no. Ankyɛ na akoa yi huu akoa foforo a ɔde ne ka; na sika no yɛ nnafua 100 pɛ akatua. Akoa foforo yi srɛɛ ne yɔnko akoa no sɛ onnya abotare nanso ɔhyɛɛ no ketee sɛ ɔmfa ne sika mma no. Enti akoa a ne wura de ɛka kɛse akyɛ no no de ne yɔnko akoa no kɔtoo afiase. Asɛm no hyɛɛ wɔn wura no abufuw, na ɔkae sɛ: “So ɛnsɛ sɛ anka . . . wuhu wo yɔnko akoa mmɔbɔ sɛnea mihuu wo mmɔbɔ no?” Afei “ne wura no a asɛm no ahyɛ no abufuw no de [akoa a wamfa amfiri] no hyɛɛ afiasehwɛfo nsa, kosi sɛ obetua ka biara a ɔde.”—Mat. 18:21-34.\nDɛn na yesua fi Yesu mfatoho no mu?\n5 Dɛn na Yesu pɛ sɛ yesua fi mfatoho yi mu? Osii asɛm no pɔw sɛ: “Saa ara na mo nso sɛ moamfi mo komam amfa amfiri mo nuanom a, me soro Agya ne mo bedi.” (Mat. 18:35) Yesu asɛm no mu da hɔ pefee. Efi bere a wɔwoo yɛn no, yɛayɛ bɔne mpɛn pii na yentumi nyɛ Yehowa apɛde pɛpɛɛpɛ, efisɛ yɛnyɛ pɛ. Nanso Yehowa ayɛ krado sɛ ɔde yɛn bɔne bɛkyɛ yɛn na wapopa afi hɔ korakora. Enti sɛ obi pɛ sɛ ɔbɛyɛ Yehowa adamfo a, ɛsɛ sɛ ɔde ne yɔnko nipa mfomso firi no. Eyi na na Yesu repɛ akyerɛ bere a ɔkae wɔ Bepɔw so Asɛnka no mu sɛ: “Sɛ mode nkurɔfo mfomso firi wɔn a, mo soro Agya nso de mo de befiri mo; sɛ moamfa nkurɔfo mfomso amfiri wɔn a, mo Agya nso remfa mo mfomso mfiri mo.”—Mat. 6:14, 15.\n6. Dɛn nti na ɛtɔ da bi a ɛyɛ den sɛ yɛde obi bɔne befiri no?\n6 Ebia wobɛka sɛ, ‘Ampa, ɛyɛ papa sɛ yɛde afoforo mfomso firi wɔn, nanso ne yɛ ne asɛm no.’ Eyi te saa efisɛ sɛ obi de asɛm a ɛyɛ yaw di wo a, ɛnyɛ mmerɛw sɛ wubegyaa mu saa. Sɛ obi hyia tebea a ɛte saa a, ebetumi ahyɛ no abufuw na wate nka sɛ onipa no ne no anni no yiye koraa. Ebia ɔbɛhwɛ sɛ nnipa no benya asotwe a ɛfata anaa ɔbɛyɛ bi atua no ka mpo. Ɛtɔ bere bi a asɛm no betumi ahyɛ wo abufuw araa ma ɛbɛyɛ wo sɛ worentumi mfa nkyɛ onipa no da. Sɛ saa na wote nka a, dɛn na wobɛyɛ na woatumi de bɔne afiri sɛnea Yehowa aka sɛ yɛnyɛ no?\nDƐN NA ƐMA WOTE NKA SAA?\n7, 8. Sɛ obi yɛ biribi a w’ani nnye ho a, dɛn na ɛbɛboa wo ma wode afiri no?\n7 Sɛ obi yɛ biribi tia yɛn anaa yɛn adwene yɛ yɛn sɛ wayɛ yɛn bɔne a, etumi hye yɛn paa. Bere bi wɔyɛɛ nhwehwɛmu wɔ abufuw ho, na wɔde aberante bi asɛm too gua. Aberante no kae sɛ: “Bere bi me bo fuwii paa, enti mipue fii fie na mekae sɛ merentu me nan nsi hɔ bio. Saa da no na wim atew nwann, na mituu mpase kakra. Menenam ara mikopue baabi a ɛhɔ yɛ komm na ɛhɔ yɛ ahomeka. Afei mihui sɛ me ho afi ase resan me, na ɛyɛɛ me yaw sɛ memaa me bo fuwii. Enti mesan kɔɔ fie.” Asɛm yi ma yehu sɛ, sɛ wo bo fuw a, ɛsɛ sɛ woma wo ho bere kakra. Sɛ wo bo dwo a, ɛbɛma woahu asɛm no ani so yiye na woampere wo ho anyɛ biribi a akyiri yi wubenu wo ho.—Dw. 4:4; Mmeb. 14:29; Yak. 1:19, 20.\n8 Nanso eyi nyinaa akyi na asɛm no da so ara haw wo nso ɛ? Ɛnde, wo ara bisa wo ho nea enti a wo bo afuw. Obi na ɔne wo anni no yiye anaa obi buu wo animtiaa? Anaa ɛyɛ wo sɛ onipa no hyɛɛ da sɛ ɔbɛyɛ biribi ma ahaw wo? Wugye di sɛ nea ɔyɛe no yɛ bɔne paa? Sɛ wuhu nea ama wo bo afuw no a, ɛbɛboa wo ma woahu Bible mu asɛm bi a wubetumi de ayɛ adwuma ma wo bo adwo. (Monkenkan Mmebusɛm 15:28; 17:27.) Sɛ wususuw asɛm no ho yiye na woanni wo koma akyi a, ɛbɛboa wo ma wode bɔne afiri. Nea yɛreka yi nna fam de, nanso woyɛ saa a na worema Onyankopɔn asɛm ahwehwɛ wo “komam adwene ne nsusuwii” mu, na ɛbɛboa wo ma woasuasua Yehowa fafiri.—Heb. 4:12.\nƐSƐ SƐ WUNYA ABOTARE\n9, 10. (a) Sɛ obi yɛ biribi ma ɛhaw wo a, dɛn na ebia wobɛyɛ? (b) Sɛ wunya abotare na wusua sɛ wode bɔne bɛkyɛ a, mfaso bɛn na wubenya?\n9 Nneɛma pii na ɛhyɛ nnipa abufuw. Fa no sɛ woreka kar, na ɛkaa kakraa bi ma anka obi de ne kar bɔɔ wo de mu. Dɛn na wobɛyɛ? Wunhuu drɔbani bi a ɔde abufuw akɔtow ahyɛ ne yɔnko drɔbani so pɛn? Woyɛ Kristoni, enti yɛnhwɛ kwan sɛ wobɛyɛ saa.\n10 Biribi a ɛte saa si a, ɛbɛyɛ papa sɛ wotɔ wo bo ase susuw nsɛm ho. Ebia wo nso wo ka ho bi na ɛbaa saa—ebia na wonhwɛ w’anim. Anaasɛ ebia biribi sɛee wɔ onii no kar no ho. Nea yesua fi asɛm yi mu ara ne sɛ, sɛ obi yɛ biribi ma ɛhyɛ yɛn abufuw na yenya abotare susuw asɛm no ho hu nea enti a onii no yɛɛ saa, na yɛyɛ yɛn adwene sɛ yɛde befiri no a, ɛma abufuw no twa. Ɔsɛnkafo 7:9 ka sɛ: “Mpere wo ho mfa abufuw, efisɛ nkwasea kokom na abufuw te.” Ɛtɔ bere bi a yebenya adwene sɛ obi ahyɛ da na ɔregyigye yɛn, nanso ebia ɛnyɛ saa na ɛte. Ebetumi aba sɛ mfomso a ɛwɔ yɛn nyinaa ho nti na ɔyɛɛ saa, na mmom wanhyɛ da, anaa mpo ebia yɛn na yɛante asɛm no ase yiye. Enti sɛ obi ka biribi anaa ɔyɛ biribi a yɛn ani nnye ho a, ɛsɛ sɛ yenya abotare efisɛ ebia sɛnea yehu asɛm no ɛnyɛ saa na ɛte ankasa. Ɔdɔ nti, fa kyɛ onipa no. Woyɛ saa a, w’ani begye.—Monkenkan 1 Petro 4:8.\n‘MA W’ASOMDWOE NSAN MMRA WO SO’\n11. Sɛ yɛka asɛmpa no kyerɛ nkurɔfo na wotie yɛn oo, wɔantie yɛn oo, dɛn na ɛsɛ sɛ yɛyɛ?\n11 Sɛ wonam asɛnka mu na obi ka abufusɛm kyerɛ wo a, wobɛyɛ dɛn ahyɛ wo ho so? Bere a Yesu somaa asuafo 70 sɛ wɔnkɔka asɛm no, ɔka kyerɛɛ wɔn sɛ ofie biara a wɔbɛkɔ mu no, wɔnka sɛ: “Asomdwoe mmra ofie yi so.” Yesu toaa so sɛ: “Sɛ asomdwoe nipa bi wɔ hɔ a, mo asomdwoe bɛtena no so. Nanso sɛ ebi nni hɔ a, ɛbɛsan aba mo so.” (Luka 10:1, 5, 6) Sɛ nkurɔfo tie asɛmpa a yɛreka no a, yɛn ani gye efisɛ ɛbɛboa wɔn. Nanso ɛtɔ bere bi a, ebinom nneyɛe bɛkyerɛ sɛ wɔmpɛ asomdwoe. Ɛba saa a, dɛn na ɛsɛ sɛ yɛyɛ? Yesu kae sɛ asomdwoe no nsan mmra yɛn so. Enti sɛ wotie oo, wɔantie oo, sɛ yɛrefi fie hɔ akɔ a, ɛsɛ sɛ yɛkɔ no asomdwoe so, na ɛnyɛ abufuw mu. Sɛ obi gyigye yɛn na yɛma yɛn bo fuw a, yɛrentumi mfa asomdwoe mfi hɔ.\n12. Asɛm a Paulo kae wɔ Efesofo 4:31, 32 hwehwɛ sɛ yɛyɛ yɛn ade dɛn?\n12 Ɛnyɛ asɛnka mu nkutoo na ɛsɛ sɛ yɛhwehwɛ asomdwoe na mmom tebea biara mu. Sɛ wode afoforo bɔne firi wɔn a, ɛnkyerɛ sɛ wopene bɔne so anaa womfa asɛm no aniberesɛm. Mmom, nea ɛkyerɛ ne sɛ wubeyi abufuw biara afi wo mu na woanya w’asomdwoe. Nnipa bi ntumi nyi bɔne mfi wɔn mu; daa na wɔredwinnwen ho, na ɛno sɛe wɔn asomdwoe. Wo de, mma afoforo ho abufuw nhyɛ wo so. Kae sɛ, sɛ wunya afoforo ho menasepɔw a, worentumi nnya anigye. Enti sua bɔne fafiri!—Monkenkan Efesofo 4:31, 32.\nYƐ NEA ƐBƐSƆ YEHOWA ANI\n13. (a) Dɛn na ɛbɛkyerɛ sɛ Kristoni de “nnyansramma” regu ne tamfo atifi? (b) Sɛ obi de abufuw ba yɛn so na yɛde odwo hyia no a, dɛn na ebetumi afi mu aba?\n13 Ɛtɔ bere bi a obi a ɔnyɛ Kristoni bɛyɛ biribi ma ahaw yɛn. Nanso ebia wubehu sɛ ɛsɛ sɛ wode Bible boa no. Ɔsomafo Paulo kyerɛwee sɛ: “‘Sɛ ɔkɔm de wo tamfo a, ma no biribi nni; sɛ osukɔm de no a, ma no biribi nnom; na wonam saayɛ so bɛboaboa nnyansramma ano agu n’atifi.’ Mma bɔne nnni wo so nkonim, na mmom kɔ so fa papa di bɔne so nkonim.” (Rom. 12:20, 21) Sɛ obi de abufuw ba wo so na wode odwo hyia no a, ebetumi ama ne bo adwo na wayɛ adepa mpo. Sɛ wotɔ wo bo ase ma onipa no na wunya tema anaa ayamhyehye mpo ma no a, wubetumi aboa no ma wasua nokware no. Sɛ onipa no bo annwo mpo a, ɔbɛda adwen ho, na obehu sɛ woyɛ obi a wodwo.—1 Pet. 2:12; 3:16.\n14. Sɛ obi yɛ wo bɔne sɛ dɛn ara a, adɛn nti na ɛnsɛ sɛ wunya ne ho menasepɔw?\n14 Ɛtɔ da bi a ɛho behia sɛ wotwe wo ho fi nnipa bi ho. Sɛ asafo no muni bi yɛ bɔne na wannu ne ho a, wotu no fi asafo no mu, enti ɛnsɛ sɛ yɛne no bɔ. Sɛ obi a ɔte saa yɛɛ biribi ma ɛhaw wo a, ɛnyɛ mmerɛw sɛ wode bɛkyɛ no. Sɛ akyiri yi onu ne ho na wogye no ba asafo no mu mpo a, ɛbɛyɛ den sɛ asɛm no ho yaw befi wo mu. Sɛ wowɔ tebea a ɛte saa mu a, bɔ Yehowa mpae daa na ɔmmoa wo sɛnea wubetumi de afiri onii a wayɛ bɔne nanso wanu ne ho no. Eyi ho hia efisɛ worentumi nhu nea ɛwɔ onipa no komam, nanso Yehowa de onim. Ɔhwehwɛ koma mu hu obiara nsusuwii, na obi yɛ bɔne a onya ne ho abotare. (Dw. 7:9; Mmeb. 17:3) Enti Kyerɛwnsɛm no ka sɛ: “Mommfa bɔne nntua obiara bɔne so ka. Munnwen nneɛma a ɛyɛ fɛ wɔ nnipa nyinaa ani so. Sɛ ɛbɛyɛ yiye a, mo fam de, mo ne nnipa nyinaa ntena asomdwoe mu. Adɔfo, munnni mo ho were, na mmom munnyaw mma Onyankopɔn abufuw; efisɛ wɔakyerɛw sɛ: ‘Aweredi wɔ me; me ara metua ka, Yehowa na ose.’” (Rom. 12:17-19) Yɛn de, yɛrentumi mmu obiara atɛn. (Mat. 7:1, 2) Nanso nya awerɛhyem sɛ Onyankopɔn bebu atɛn pa.\n15. Sɛ obi ne yɛn anni no yiye a, dɛn na ɛbɛboa yɛn na yɛamfa ne ho abufuw?\n15 Sɛ obi asisi wo anaa ɔne wo anni no yiye, na onu ne ho na ɛyɛ den ma wo sɛ wode befiri no a, kae sɛ ɔno nso yɛ onipa a ɔwɔ ne haw. Ɔtɔ sin sɛ wo ara. (Rom. 3:23) Yehowa hu nnipa nyinaa mmɔbɔ efisɛ yɛnyɛ pɛ. Enti sɛ obi yɛ biribi tia yɛn mpo a, ɛfata sɛ yɛbɔ mpae ma no. Sɛ wobɔ mpae ma obi a, ɛbɛyɛ den paa sɛ wode ne ho abufuw bɛhyɛ wo mu. Yesu maa emu daa hɔ sɛ, sɛ nkurɔfo ne yɛn anni no yiye mpo a, ɛnsɛ sɛ yenya wɔn ho menasepɔw. Ɔkae sɛ: “Monkɔ so nnɔ mo atamfo na mommɔ mpae mma wɔn a wɔtaa mo.”—Mat. 5:44.\n16, 17. Sɛ asafo mu mpanyimfo di obi asɛm na wosi gyinae sɛ wanu ne ho a, dɛn na ɛsɛ sɛ yɛyɛ? Adɛn ntia?\n16 Yehowa de ahyɛ Kristofo asafo mu mpanyimfo nsa sɛ, sɛ obi yɛ bɔne bi wɔ asafo no mu a, wɔnhwɛ nka ho asɛm. Mpanyimfo no ntumi nhu biribiara sɛnea Onyankopɔn hu no no, nanso wɔbɔ mmɔden sɛ wɔbɛma Bible ne honhom kronkron aboa wɔn ma wɔasi gyinae. Enti sɛ wɔbɔ mpae srɛ Yehowa na wosi gyinae bi a, yebetumi anya awerɛhyem sɛ Yehowa pene so.—Mat. 18:18.\nƐyɛ Kristofo asɛde sɛ wɔde bɔne firi\n17 Sɛ mpanyimfo di obi asɛm na wosi gyinae sɛ wanu ne ho a, wɔde befiri no. Wo nso, wode befiri no na woada no adi sɛ wodɔ no anaa? (2 Kor. 2:5-8) Woyɛ saa a, ɛbɛkyerɛ sɛ woredi Yehowa ne n’ahyehyɛde no nokware. Eyi nyɛ mmerɛw, ɛnkanka wo na onipa no de asɛm no dii wo anaa wo busuani bi a. Nanso sɛ wode wo ho to Yehowa so na wugye tom sɛ ɔkwan a ɔfa so di nneɛma ho dwuma wɔ asafo no mu yɛ ne kwan so a, wobɛyɛ w’ade nyansam na wode bɔne afiri korakora.—Mmeb. 3:5, 6.\n18. Sɛ wode bɔne firi a, mfaso bɛn na wunya?\n18 Wɔn a wosua adwene ho nsɛm ka sɛ, sɛ wode bɔne kyɛ a, mfaso pii wɔ so. Sɛ wuyi abufuw ne awerɛhow biara fi wo mu a, ɛma wo ho tɔ wo na ɛboa ma wone obiara tena fɛfɛɛfɛ. Nanso sɛ yɛamfa bɔne ankyɛ a, ebetumi abɔ yɛn yare, ɛbɛsɛe yɛne afoforo ntam na agyaw yɛn tipae. Sɛ yɛde bɔne firi a, nhyira kɛse a yenya koraa ne sɛ yɛne yɛn soro Agya Yehowa ntam bɛyɛ papa.—Monkenkan Kolosefo 3:12-14.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM November 2012


Забур 126 CARS - Nnwom 126 ASCB\n1Ɛberɛ a Awurade de Sion firi nnommum sane baeɛ no,\nyɛyɛɛ sɛ nnipa a wɔasoso adaeɛ.\n2Sereɛ hyɛɛ yɛn anomu ma,\nanigyeɛ nnwom yɛɛ yɛn tɛkrɛma so ma.\nNa wɔkaa wɔ amanaman no mu sɛ,\n“Awurade ayɛ nneɛma akɛseɛ ama wɔn.”\n3Awurade ayɛ nneɛma akɛseɛ ama yɛn\nna anigyeɛ ahyɛ yɛn ma.\n4Ao Awurade, sane fa yɛn ahonya ma yɛn,\nte sɛ nsuwa nsuwa a ɛwɔ Negeb no.\n5Wɔn a wɔdua no nisuo mu no\nde anigyeɛ nnwom bɛtwa.\n6Deɛ ɔde osu firi adie\nna ɔsoa aba kɔdua no,\nɔde anigyeɛ nnwom bɛsane aba\na ɔso nnɔbaeɛ afiafi.\nASCB : Nnwom 126


撒迦利亚书 8 CCB – Sakaria 8 AKCB | Biblica\n撒迦利亚书 8 CCB – Sakaria 8 AKCB\nAwurade Hyɛ Bɔ Sɛ Obehyira Yerusalem\n1Asafo Awurade asɛm baa me nkyɛn bio. 2Sɛɛ na Asafo Awurade se: “Metwe Sion ho ninkunu pa ara; metwe ne ho ninkunu anibere so.”\n3Nea Awurade se ni, “Mɛsan akɔ Sion na makɔtena Yerusalem. Afei wɔbɛfrɛ Yerusalem Nokware Kuropɔn, na Asafo Awurade bepɔw no, wɔbɛfrɛ no Bepɔw Kronkron.”\n4Nea Asafo Awurade se ni: “Nkwakoraa ne mmerewa bɛtenatena Yerusalem mmɔnten so bio a obiara kura pema, esiane onyin nti. 5Na mmarimaa ne mmeawa a wɔredi agoru bɛhyɛ kuropɔn no mmɔnten so ma.”\n6Nea Asafo Awurade se ni: “Nkae no de, ɛbɛyɛ wɔn nwonwa saa bere no, na me nso ɛbɛyɛ me nwonwa ana?”\n7Nea Asafo Awurade se ni: “Megye me nkurɔfo afi aman a ɛwɔ apuei ne atɔe no so. 8Mede wɔn bɛsan aba abɛtena Yerusalem; wɔbɛyɛ me nkurɔfo, na mayɛ wɔn Nyankopɔn wɔ nokware ne trenee mu.”\n9Nea Asafo Awurade se ni: “Mo a afei na morete nsɛm a adiyifo no kae no; adiyifo a na wɔwɔ hɔ bere a wɔtoo Asafo Awurade fi fapem no, monhyɛ mo ho den, na moatumi asi asɔredan no. 10Bere no nnya nsoe no, na wontua apaade mma nnipa anaa mmoa. Atamfo nti, na obiara ntumi nkɔ nʼadwuma so asomdwoe mu, efisɛ na mede mpaapaemu aba wɔn mu. 11Nanso afei de, merenyɛ nkae yi sɛnea meyɛɛ kan no,” sɛnea Asafo Awurade se ni.\n12“Aba no benyin yiye, bobe bɛsow nʼaba, asase no bɛbɔ nʼaduan na ɔsoro nso bɛtɔ ne bosu. Mede saa nneɛma yi nyinaa bɛma nkae yi sɛ wɔn agyapade. 13Mo, Yuda ne Israel, moayɛ nnome wɔ aman no mu, nanso megye mo na moayɛ nhyira. Munnsuro, na monhyɛ mo ho den.”\n14Nea Asafo Awurade se ni: “Sɛnea meyɛɛ mʼadwene sɛ mede atoyerɛnkyɛm bɛba mo so, na mannya ahummɔbɔ bere a mo agyanom fuw me bo no, 15saa ara na afei mayɛ mʼadwene sɛ mɛyɛ Yerusalem ne Yuda yiye. Munnsuro. 16Nea ɛsɛ sɛ moyɛ ni: Munni mo ho mo ho nokware. Mummu atɛntrenee wɔ mo asennii; 17mommmɔ pɔw bɔne ntia mo ho mo ho, na monnnɔ ntam hunu. Mikyi saa nneɛma yi nyinaa,” sɛnea Awurade se ni.\n18Asafo Awurade asɛm baa me nkyɛn bio. 19Nea Asafo Awurade se ni: “Asram anan, anum, ason ne du mu mmuadadi no bɛyɛ anigye ne ahosɛpɛwmmere, na ɛbɛyɛ anigye afahyɛ ama Yuda. Enti monnɔ nokware ne asomdwoe.”\n20Nea Asafo Awurade se ni, “Nnipa bebree ne wɔn a wɔtete nkuropɔn bebree so bɛba ara, 21na nnipa a wofi kuropɔn baako so bɛkɔ foforo so akɔka se, ‘Momma yɛnkɔ mprempren ara nkɔsrɛ Awurade na yɛnhwehwɛ Asafo Awurade. Me de, merekɔ.’ 22Na nnipa bebree ne aman akɛse bɛba Yerusalem abɛhwehwɛ Asafo Awurade no, na wɔakotow asrɛ no.”\n23Nea Asafo Awurade se ni: “Nna no mu, nnipa du a wɔka kasa ahorow na wofi aman ahorow so bɛba abeso Yudani atade mmuano mu, na wɔbɛka se, ‘Wo ne yɛn nkɔ, efisɛ yɛate sɛ Onyankopɔn ka wo ho.’ ”\nAKCB : Sakaria 8


Wopɛ sɛ Wo ne Onyankopɔn Fa Adamfoɔ?\nKENKAN WƆ Afrikaans Albanian Amharic Arabic Armenian Aymara Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Croatian Czech Danish Drehu Dutch Efik English Estonian Ewe Finnish French Ga Garifuna Georgian German Greek Guarani Gujarati Haitian Creole Hebrew Hiligaynon Hindi Hmong (White) Hungarian Igbo Iloko Indonesian Isoko Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Lingala Lithuanian Luganda Lunda Luo Macedonian Malagasy Malayalam Maltese Mam Marathi Maya Mazatec (Huautla) Mixe Moore Myanmar Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tiv Tlapanec Tshiluba Tsonga Tswana Turkish Twi Ukrainian Umbundu Urdu Venda Vietnamese Wallisian Wayuunaiki Wolaita Xhosa Zande Zulu\n“Sɛ wo ne Onyankopɔn fa adamfoɔ a, ɛma wote nka sɛ wowɔ ahobammɔ na hwee nhia wo. Ɛma wote nka sɛ Onyankopɔn ani wɔ wo so.”—CHRISTOPHER, ABERANTEWA BI A ƆWƆ GHANA.\n“Sɛ wohyia ɔhaw a, Onyankopɔn hu. Saa bere no paa na ɔma n’ani kũ wo ho, na ɔdɔ a ɔyi no adi kyerɛ wo nso deɛ yɛnka.”—HANNAH, ABAAYAA A ƆWƆ ALASKA, U.S.A. WADI MFIE 13.\n“Biribiara nni hɔ a ɛsom bo na ɛma nnipa koma tɔ ne yam sen sɛ ɔbɛhu sɛ Onyankopɔn yɛ n’adamfo!”—GINA, ƆYƐ ƆBAA A ƆFI JAMAICA. WADI BƐYƐ MFIE 45.\nƐnyɛ Christopher, Hannah, ne Gina nko ara na wɔte nka saa. Nnipa a wɔwɔ wiase no mu pii hu Onyankopɔn sɛ wɔn adamfo. Wo nso ɛ? Onyankopɔn yɛ w’adamfo anaa? Sɛ wote nka sɛ Onyankopɔn yɛ w’adamfo a, dɛn na woyɛ a ɛbɛma wayɛ w’adamfo paa? Anaa afei na wopɛ sɛ wofa no adamfoɔ? Ebia w’adwene bɛyɛ wo sɛ: ‘Onipa dasani deɛ, menam he kɔfa adeɛ nyinaa so Tumfoɔ Nyankopɔn adamfoɔ? Sɛ ɛbɛyɛ yie saa a, dɛn na ɛbɛhia sɛ woyɛ?’\nWO NE ONYANKOPƆN BƐTUMI AFA ADAMFOƆ\nBible ma yɛhu sɛ yɛbɛtumi afa Onyankopɔn adamfoɔ ma ayɛ yie. Ɛsan ka sɛ Onyankopɔn frɛɛ tete Hebrini agya Abraham sɛ ‘n’adamfo.’ (Yesaia 41:8) Afei nso, Yakobo 4:8 ka sɛ: “Mommɛn Onyankopɔn na ɔbɛbɛn mo.” Wei nyinaa kyerɛ sɛ nnipa ne Onyankopɔn bɛtumi afa adamfoɔ. Nanso asɛm no ne sɛ, Onyankopɔn a yɛnhu no deɛ, yɛbɛyɛ dɛn ‘abɛn’ no afa no adamfoɔ?\nSɛ yɛbɛtumi anya saa asɛm no ho mmuaeɛ a, gye sɛ yɛhwɛ sɛnea nnipa fa adamfoɔ. Ansa na nnipa mmienu bɛtumi afa adamfoɔ no, obiara hu ne yɔnko din. Ɛno akyi no, wɔtaa bɔ nkɔmmɔ ma obiara ka ne koma mu nsɛm kyerɛ ne yɔnko. Afei, bere a obiara yɛ nea ɛbɛma ne yɔnko ani agye no, nkakrankakra adamfofa no sɔ. Sɛ yɛbɛtumi afa Onyankopɔn adamfoɔ a, saa ara na ɛsɛ sɛ yɛyɛ. Yɛbɛyɛ no sɛn?